NION AMBASANG … – TanoBatak\nNION AMBASANG …\n“Ndang adong be amang nasuman lehonon”, ninna Nai Holong ma mangalusi parhalanguluna i.\n“Bah, nunga songon na so umboto mambalos nadenggan hita da inang, bereng ma jolo disi�, ninna manangkasi Nai Holong. “Dang adong be da amang, so holan hambing nama natapahani i”, ninna Nai Holong mangalusi.\nMuningan ma roha ni Ama ni Holong didok ma tu pardijabuna i: “Ale inang nalambok malilung, ua tung lehon ma sada anak ni hambingta i. I dope hea ibana patuduhon holong, asa mangolu holong di rohana, denggan do baloson. Pos ma roham, sai ro do asiasi sian Tuhan dihita molo tabahen nadenggan”, ninna Ama ni Holong mandulo roha ni Nai Holong. Hona do antong tu roha ni Nai Holong, ai sadalan do ibana dohot parhalanguluna i parasiasi.\n“Ba, molo songon i nimmu da amang, nauli ma i”, ninna Nai Holong. Disuru ma anakna nametmet i manaruhon hambing i tu Ama ni Porso.\nDibege Ama ni Porso ma soara ni dakdanak manggora, manigor didapothon ma. Dibereng ma anak ni Ama ni Holong manogu hambing huhut didok: “Nion hambing ditongoshon among laho dihamu”, ninna. Tung las ma antong roha ni Ama ni Porso jala dihaporseai ma hata ni jamita binegena i. Mehetehet ma ibana dohot Nai Porso songon darapati ala las ni rohana. “Ooo.. tahe amang, holan ambasang dope talehon saampang nunga ro hambing balosna, boha muse ma molo talehon manukta i sasunut, ba nunga olo ro annon balosna horbo”, ninna tu Ama ni Porso.\n“Bah, nabisuk do ho hape inang, hatop ma papungu manukta i tu sunut asa ditaruhon tu jabu ni Ama ni Holong”, ninna Ama ni Porso. Hatop do antong dihobasi Nai Porso papungu manuk i tu sunut, ponjot, ala adong do duapulu manuk angka jambe nabolon. Disuru ma dua halak manaruhon i tu jabu ni Ama ni Holong.\nSonggot do roha ni Ama ni Holong marnida tongosan ni Ama ni Porso i. “Bah, aha ma bahenon mambalos pambahenan ni Ama ni Porso on, songon na so hea do binege songon on uli ni laguna nasailaon”, ninna ibana tu Nai Holong. “Dang tung ingkon sai saonari jinalo saonari baloson da amang. Tung so adong be natupa na talup silehonon ugasanta. Marpaima ma hita tu tingki nanaeng ro”, ninna Nai Holong. “Toho do nidokmi ale inang, alai dang holan sahali balos ni holong sahali, na boi do i muse. Alai aha ma na adong patupaon satongkin on, ba tung lehon dainang”, ninna Ama ni Holong. “Olo ma da amang, alai holan ambasang on nama na adong dijabu. Molo i do asa husuru manaruhon”, ninna Nai Holong. “Beha ma bahenon, ba i ma suru ditaruhon anakta i”\nDung diida nasida anak ni Ama ni Holong i, bilolangon ma nasida mandiori didia horbo i ditambathon, alai matua so tarida. Dipangkulingi dakdanak i ma nasida; “Nion ambasang ditongoshon inong”.\n(ide: Ir Imran Napitupulu)\n4 respons untuk ‘NION AMBASANG …’\nPosting yang sangat menarik, sifat dan kebiasaan, karena pelit. jadi ingat salah satu sindiran, Ini ceritanya”\nA : “DIa ma jo diau saotik dosa mi lae’\nB : Dang lae ah, ..dosaki pe naeng pangke onku do i\nalani holitna, na roa didirina pe dang boi di jalo jolma,\nPartungkoan : Nunga borat be lae molo songon i ate…. ha…. ha…. ha….\nJuli 21, 2007 at 10:04 pm\nOn ma tahe songon gombaran ni halak hita angka naholit ate, i godang dope halak na marpingkir songon on ate, alani holit na hea do tarbege ahu panghataion na songon on :\nAle : Dia hamu jo inang toras muna i apala sajujungan (ukuran jerami yang di ika & cukup untuk di bawa di atas kepala.\nUli : Ai hamu pe nian inang, ummanong ma eme on satumba boan hamu tu jabu muna.\nOn ma songon gombaran, alasan ni halak batak alani holit na ate.\n*** Habur ibana ate lae, songon partigatiga na di Parapat i, ala adong manawar sadia tolor mi, ninna. Dialusi tolu saribu. Ditawar panuhor i ma muse, dang boi lima dua ribu? Dialusi partigatiga i ma, Ah naboha do amanta on gari modalna dang dapot be i, ninna. 😀\nOktober 18, 2007 at 6:01 am\nTung nadenggan ma i Nian Cerita Munai, aut sude nian boi halak hita manjahai boi do gabe renungan, tarlumobi di jaman nuaengon…….. tung masihol do halak naposo nuaengon laho manjaha cerita2 berbahas batak? semoga kita dapat mengambil contoh dari cerita ini .mauliate semoga sukses


ASAL USUL NI SI RAJA BATAK bagian 7 – Simaremare - clan of bataknese\n6. RAJA HATORUSAN II (TUAN BALASAHUNU)\nAnak sihahaan margoar: Ompu Tuan Rajadoli namargoar huhut Datu Taladibabana. Dungkon mate amana ditadingkon ma Pariksabungan mangalului panjampalan nalumomak. Alai dipudi muse bungkas do nang angka anggina i sian Pariksabungan, ai hatiha parserahan ni jolma do tingki i tu desa naualu. Torsa ni Ompu Rajadoli paboaon dope muse di pudi (Torsa no.7).\nAnak paidua margoar Datu Rimbang, na borhat muse dompak Sarinembah.\nAnak paitolu goarna Datu Altong (Altokniaji), na bungkas muse tu tano Karo masuk marga Kacaribu mangoli boru Tompul Sipurpuron.\nOmpu Sahangmataniari, na bungkas tu Toba parhabinsaran sian i muse tu Bandarpulo torus tu Pane donokkon Asahan. Anakna ma Raja Margolang, pomparan ni Raja Margolang gabe marga Margolang do muse.\nAnakna siampudan margoar Ompu Sindar Matanibulan namargoar huhut Datu Mombangnapitu mambuat boru Tompul Sipurpuron ripena I i ma ina ni Simarimbulubosi na marhuta di Sibaragas Sipultak. Ripena II boru Harondangpane, sian i pitu anakna sahali tubu alai sude do muse sahali mate.


Sormin Pagaran Dolok: Pasahat Sulang Sulang Pahompu\nMolo sohot anak dohot parumaen na so martinasak (dang dope mangadati /mangalua), ingkon do ulahonon ni natoras ni paranak, anakna dohot parumaenna manopot hula-hulana, ima simatua ni anakna i. Ima ginoaran tardege balintang, tarsuruk tohang.\nDung manang pigapiga bulan dung mangalua keluarga na imbaru i, dung hira mombun muruk ni Parboru, ditingkina disuru Paranak ma Parboruonna laho mangadopi Parboru, mangelek-elek asa boi nasida nian ro manuruk-nuruk tu huta ni Parboru i laos manangkasi utangna diparadaton. Dung masipaolo-oloan, dibuhul nasida ma tingki dipanjalo ni Parboru diharoro ni Paranak laho mangulahon Ulaon Adat Na Manuruk nuruk.\nManuruk-nuruk lapatanna: ala naung marsala iba, tar biar do roha mandapothon inganan ni Parboru i, godang angka sihabiaran dibahen i gabe songon namanuruk-nuruk ma iba laho pajumpang huhut dibagasan biar ni roha. jala unang pinadirgak simanjujung songon napatuduhon gogo, ingkon unduk do.\nDung sahat rombongan ni Paranak di alaman ni Parboru i (bahal ni Huta) nunga jongjong disi manang piga halak sian Parboru. Lehonon ni Paranak ma jolo parisapan tu nasida, dungi didok ma hatana:\nRajanami, huboto hami do naung sala hami, pajolo holong papudi Uhum, na ro do hami nuaeng marsomba tu hula-hulanami laho manopoti hasalaannami, asi ma roha ni Raja i, buka hamu ma bahal i asa masuk hami.\nSI UNGKAP BAHAL : – songoni ma lelengna dohot lojanami pajaga jaga bahal on, hape ro hamu mangido asa hu-ungkap hami asa masuk hamu. Alai ala na naeng manopoti sala hamu las do rohanami disi, alai jolo garari hamu jolo Upa ungkap bahal.\nParanak : Mauliate ma di hamu si jaga bahal on, ba dison otik-godang hupasahat hami ma si palas rohamu. Dung diungkap bahal adapon ma muse Sordadu sitiop hujur goaran ma:\nSongon panghataion na mangadopi Ungkap Bahal i, tarsongoni ma panghataion dohot silehonon si palas roha nasida goaron ma i Upa Sangke Hujur.\nDetektif = mata-mata, jala sipasahat boaboa tu Parboru, manang nasongon dia Boruna i di huta ni Paranak. Adopan muse on huhut gararon upana = Upa ni Pangihut-ihut.\nIngkon denggan ma hata elek-elek tu Raja ni Huta ai laos nasida na boi dohonon gabe dongan laho mangadopi Parboru\nAlai diangka nadeba: Dung sidung marsipanganon, jala di na laho mamungka manghatai Paranak dohot Parboru disi ma dipangido Parboru asa gararon:\nDung nakkok Paranak na ni joloan ni Boruna na mamboan Ampang marisi Namargoarna dohot sipanganon na asing, dipeakhon ma jolo ditonga-tonga ni inganan ni na marpungu i paima disigati Parboru i.(songon ditingki Ulaon Marhusip)\nPendek hata, dung disigati, dipauli Boru ni Paranak ma sipanganon i tu inganan pangaradean (dapur) paima dipungka ulaon. Laos ditingki partuat ni Paranak i nunga marbaris Parboru manjalo jalang-jalang ni Paranak huhut dipatuduhon Parboru inganan di Paranak.\nRajanami, Hula-Hulanami parjolo ma hami pasahathon hamauliateon ni rohanami tu Tuhanta Pardenggan Basa i di pandonganionNa di hami ro mandapothon hamu Hula-Hulanami jala hudapot hami hamu di bagas namarampang namarjual on dibagasan hahipason dohot las ni roha manjalo hami. Huboto hami do tangkas Rajanami balga ni hasalaan nami maradophon hamu ima napajolo holong anaknami dohot borumu, papudi uhum, dibahen i ma hami ro tu adopanmu Rajanami manomba hamu sampulu jari pasampulu sada simanjujung manopoti hasalaan nami i, ai molo sala ni anakna, sala ni Amangna do i. Hutopoti hami ma Rajanami hasalaan nami i.\nDison, Rajanami hupasahat hami ma tudu-tudu ni sipanganon tu adopanmu laho manugut rohamu di hasalaan nami i, ihut tu si dohonon nami ma:\nGodang sibutong-butong, otik si pir ni tondi, tung songon on dope na boi tarpatupa hami laho manomba hamu Rajanami, pamurnas ma i tu daging saudara tu bohi, sipalomak imbulu ma i sipaneang holi-holi ,sai songon bagot na marhalto ma na tubu di robean, las ma roha ni hula-hulanami manjalo huhut manganhon, mandok mauliate ma hami na mangalean. Botima, huhuasi nami Rajanami.\n(Parboru manariashon namanjalo tudu-tudu ni sipanganon tu dongan tubu, boru dohot Raja na ginokkon na pungu i, huhut laos digora Boruna paradehon Dengke sipasahaton nasida)\nDihamu Parboruon na ro mandapothon hami di bagas on, nunga di pasahat hamu tu hami tudu-tudu ni sipanganon, nuaeng antong hupasahat hami ma tu hamu Dengke Simudur-udur, Dengke Si tiotio, Dengke Sahat, dohot pangidoan asa unang be masa angka namangarsahi roha ni dongan tu joloan on, alai sai asi ma Roha ni Tuhanta, sai mudur-udur ma antong parhorason panggabean i di hita tu joloan on, songon tio ni rohamuna i ro mandapothon hami sai tio ma nang angka pansamotan i , ala dengke sahat ma on , sai sahat ma pasu-pasu ni Tuhanta di partondongonta tu joloan on. Songon on pe dengke nahupasahat hami on, las ma rohamu manjalo.\nMasijalangan – hundul be tu ingananna – martangiang sian Paranak\nManghatai ma hita ampara, gokhon sipaimaon jou-jou sialusan. Ia nunga ro hami tu bagasta na marampang na marjual on; hundul iba di amak tiar, sai tiar ma parnidaanta tu joloan on. Nunga huhut bosur iba mangan indahan na las jala sagat marlompan natabo, jadi hata ni sipanganon i ba dipaboa amparaniba ma. Botima.\nGabe ma jala horas, ampara, mauliate do dohonon nami di haroro muna tu bagasta on, ai pintor di oloi hamu do jou-jounami. Sian i tarido do na sapangkilalaan hita di ganup adong na masa di hita. Taringot di hata ni sipanganon "panggabean parhorasan" do. Boti ma.\nTutu do i ampara na ni dok muna i sai marangkup do na uli mardongan do nadenggan. Jadi asa tung tangkas botoon ni hamu sude na hupio hami taringot tu lapatan ni punguanta sadarion, songon na niidamuna ampara, na ro do nuaeng tu jabunta on parboruonta marga Siregar manaruhon sipanganon di hita. Jadi rap ma hita manungkun tu nasida manang aha do hinarohon nasida tu bagasta on. Tu sude na hupio hami do hata nami on. Botima.\nHamu parboruon nami marga Siregar, ala nunga huboto hami na manuruk-nuruk do hamu sadari on, jolo lehonon nami do tingki tu dongan sahuta nami papuas rohana tu hamu. Dihamu dongan sahuta nami pinasahat ma partingkian tu hamu.\nDi hamu lae, namangudurhon anak dohot parumaenmuna na mangalua i do tu son. Jadi andorang so pinungka panghataion jolo pangidoonku dope siilehononmuna tu hami na mardomu tu adat ni huta nami. Asa garar hamu ma jolo :\nPaduahon Upa SANGKE HUJUR ai niumpat do hujur laho mamantom panangko, alai ala naung ro hamu MANOPOTI hasalaonmuna, ba sangke on na ma hujur i, asa boi hita manghatai dibagasan dame. Jala laho pasahathon i ingkon do tu sude hami ris bahenon mu. (semua harus kebagian namun perihal nominal sesuai kemampuan).\nNauli Rajanami, rade do hami mangalehon i, ba rade ma hamu Rajanami manjalo (uang diserahkan /di salamkan).\nAmangboru Siregar songon hata ni ompunta sijolo-jolo tubu do dohononku:\nSai jolo ni nangnang do asa ni nungnung\nBa nunga bosur hami mangan indahan na las na binoanmuna i, sagat marlompan na tabo. Nuaeng pe ba paboa hamu ma tu hami dia do hinarohon muna dohot lapatan ni sipanganon na binoan muna i. Tangkas ma hatahon hamu dia nangkatna, dia ultopna, dia ma hatana, dia nidokna. sibegeon ni sipareon, sipeopon ni roha. Botima da Raja ni boru.\nMauliate ma di hamu Amangboru, sintong do nidokmunai nunga pajolo gogo hamu papudi uhum, nuaeng ro hamu manopoti salamu, tarjalo hami do i ai songoni pe pambahenmu tu hami, marsak hami saluhut, alai tutu dame na sian Tuhanta do namian dihita, nunga mulbas rohanami dung huida hami bohi ni Borunami, hipas do ibana huida hami. Taringot tu pangidoan muna i na boi ma oloan nami alai jolo pature hamu ma jolo somba-sombamu tu si ungkap bahal, sanghe hujur, pangihut-ihut dohot Raja ni huta asa dung sidung denggan di adopi hamu nasida asa hulehon hami angka alusnami tu hamu.\n- Alusna (molo nunga di adopi nangkin andorang dang sahat tu bagas ni hula- hula): nunga husomba hami nasida nangkining Rajanami, ai anggo so i beha ma parmasuk nami laho mangadopi Raja i).\n- Alusna (molo dang dope di adopi nangkin andorang dang sahat tu bagas ni hula-hula): dia ma nasida Raja i si ungkap bahal asa husomba hami (dipasahat sinamot), dia ma Raja i sitiop Hujur asa husomba hami asa disanghe hujuri (dipasahat sinamot), dia ma nasida Raja i pangihut-ihut asa husomba hami paulak loja nasida (dipasahat sinamot), dia ma Raja i Raja ni Huta asa husomba hami asa di ondingi jala didongani hami laho mangadopi hamu Raja ni Hula-Hulanami.\nDung sidung sudena i digarar Paranak, didok ma asa mangido panuturion sian Parboru dohot angka pasu-pasu.\nParanak manuru Anakna dohot Parumaenna pasahat Pasituak Natonggi tu sude hula-hula napungu dibagas i.\nRajanami, ia nunga husomba hami hamu sude songoni, nunga hupasahat hami pasituak natonggi tu hamu asa olo ma hamu Rajanami mansalpuhon sude hasalaan nami i, jala pangidoan nami laos pasu-pasu hamu ma hami Rajanami asa tiur-tiur angka sidalanan tujoloan on. Alai tahe asa tung sude mardame-dame parjolo ma jolo dohononanmi asa manopoti hasalaannna Anak nami dohot Parumaen nami tu hamu hula-hula nami tarlobi ma tu Tunggane dohot Inangbao nami di bagas on. (Laos di suru ma jongjong anak dohot parumaen i marsomba tu adopan ni Simatuana laho mangido sala huhut didok hatana) :\nParjolo ma hami mandok mauliate tu Amanta Debata Pardenggan Basa i. Di hamu Amang dohot di hamu Inang, songon i nang di sude hamu nahuparsangapi hami, marsomba ahu sampulu jari pa sampulusada simanjujung manopoti hasalaanhu maradophon hamu di angka ari nasalpu i di nahuparaja Borumu so dohot parbinotoanmu, huluahon ibana sian jolomu, huarsahi hamu holan ala ni natarboan rohangku ahu namanghaholongi borumuna on. Huhilala do songon dia muruk dohot hansit ni rohamu hubahen alai namarsomba ma ahu nuaeng mangido lambas ni rohamu asa olo hamu marpamuati ma rohamu disude hasalaanhi maradophon hamu, jala marsomba ahu mangido haradeon ni rohamu asa jalo hamu ma ahu gabe anakhonmu,\nIma tutu Amang Hela nang di Borunami, nunga ditanda hamu salamu jala nunga las rohanami di naditopoti hamu hasalaanmu tu hami tarlobi tu simatuamu, sai sahat ma angka nauli sahat ma nadenggan i tu hamu tujoloanon pasu-pasuon ni Tuhanta.\nAtik dang dope disangkap/dibuhul pasahat batu ni sulang manang sulang-sulang pahompu (mangadati).\nIma tutu Rajanami sai gabe ma na niula sinur napinahan, puhut-puhutan ni anaknami dohot borumuna asa boi binuhul arina, ianggo ditingki on Rajanami tung na manuruk-nuruk tohang ni jabu ni Raja i do hami dalan mangelek tu Raja i.\nMolo nunga disangkapi/dibuhul laho mangadati (pasahat batu ni sulang molo dang adong dope siminik bawa manang boru, pasahat sulang-sulang pahompu molo nunga adong siminik bawa manang boru).\nParhata ni PARANAK: (molo dung do dirangrangi hian pintor diuduti ma di hatai )\nMolo ditingki Manuruknuruk dang pintor dibuhul andigan tingkina ulaon manggarar adat,\n- Sombasomba ni uhum (batu ni sulangsulang) alai molo dung marpahompu didok ma goarna: Sulangsulang sian pahompu”\n- Ari dohot tanggal ni ulaon\n- Godang ni undangan sian parboru\n- Ulaon di Alaman ni Paranak\nAndorang so marsipanganon, jolo pasahaton ni pihak paranak do tudutudu ni sipanganon tu pihak parboru. Suang songoni do nang pihak parboru tong do pasahatonna dengke simudurudur tu pihak paranak. Namamilang tangiang sipanganon pihak paranak do. Dung sidung marsipanganon marbagi jambar ma. Di tingki na marbagi jambar on parboru, pihak paranak pe mangido tingki sian pihak parboru asa boi nasida mangido tumpak sian angka tondongna.\nPanghataion di ulaon mangadati dos do songon di ulaon namarhata sinamot di pesta unjuk, alai dang sinamot be goarna - didok ma “Sombasomba ni uhum/batu ni sulangsulang” sian pahompu molo nunga adong pahompu. Songoni do nang todoan tu suhi ni ampang na opat, pasahaton ni paranak do tu pihak parboru. Tintin marangkup pe tong do pasahaton ni suhut na dua pihak (parboru dohot paranak) tu tulang ni anak mangoli dohot angka pinggan panganan.\nUlos Herbang :\n1. tu na Mangalua, Songon napasahat Ulos Herbang di Ulaon Taruhon Jual\n2. tu na pasahat Sulang-Sulang ni Pahompu, Songon napasahat Ulos Herbang di Ulaon Taruhon Jual + Ulos Parompa tu Pahompu.\nSomalna, na dapot tarida diangka na MANGALUA ndang migor ro nasida manopoti sala alai jolo leleng do, deba ma manang piga anakhonna, dohot maksud, memang, dao ma ummura ulahononhon ulaoni sian nalangsung mangadati isarana ulaon na manuruknuruk.\nMolo di dok na mangalua songon sada jalan pintas, sasintongna dang tepat. Alana molo naeng do pardongansaripeon i dibagasan adat na gok, gabe tamba do kewajiban siulahononton tu tingki na ro.\nAi adat do nametmet adat do na balga. Manggarar adat (adat na gok) dang ingkon di sopo godang manang marsinamot nabahat. di jabu pe molo ditolopi Suhi ni Ampang Na Opat (Dalihan Na Tolu + Raja) sian nadua suhut .


JAHA DI BAGASAN HATA Afrikans Albania Arab Armenia Azerbaijani Basque Batak (Toba) Bislama Bolanda Cebuano Cheska Chichewa Cina Kanton (Disederhanakan) Cina Mandarin (Disederhanakan) Cina Mandarin (Tradisional) Denmark Esti Farsi Galicia Georgia Hausa Heber Iloko Indonesia Inggris Isoko Italia Jepang Jerman Katalan Kinyarwanda Kirghiz Korea Kroasia Lingala Lituavi Magyar Malayalam Melayu Myanmar Norwegia Polski Portugis Portugis (Portugal) Prancis Rumania Rundi Rusia Serbia Serbia (Romawi) Shona Slovak Sloven Spanyol Suomi Swahili Swedia Tagalog Tahiti Tarascan Telugu Thai Turki Ukraina Valencia Vietnam Xhosa Yoruba Yunani\nNunga sae be Sitindangi Ni Jahowa na di Filipina merenovasi kantor cabang ni nasida di Quezon City. Di galeri foto on, taida ma songon dia i diulahon jala aha do na dikarejohon angka relawan sian bulan Juni 2015 sahat tu bulan Juni 2016. Piga-piga bulan dungkon i, nunga sae be gedung i direnovasi. Jala, dibahen ma penahbisanna di bulan Februari 2017.\nOn ma gombar ni kantor cabang Filipina. Angka gedung na direnovasi, i ma:\nAndorang so dikarejohon, diparsiajari angka parkarejo do rancangan na dibahen Departemen Rancang/Bangun Regional–Asia/Pasifik. Di bulan Maret taon 2016, nunga pinda be departemen on sian Australia tu kantor cabang Filipina.\nSahalak parkarejo mamangke traktor laho mambongkar dalan. Dung dibongkar dalan i, digali ma laho mamasang pipa tu pendingin udara.\nSahalak baoa dohot istrina sian Amerika Serikat naeng mengelas pegangan di jalur na dipangke laho mardalan pat.\nAngka parkarejo mamasang pipa tu pendingin udara di Bangunan 4 dohot 5.\nSahalak parkarejo mamangke paku tembak laho mamasang jendela.\nSahalak parkarejo mamasang karpet. Sude ruangan na di lantai dua Bangunan 5 dipangke Departemen Audio/Video. Jadi, ndang pala tarbege be suara sian luar tu ruang rekaman molo nunga dipasang karpet.\nAngka parkarejo mancat bagian luar ni bangunan. Cat on boi menghemat energi jala mambahen asa ndang mohop di bagasan tingki hona mohop mata ni ari.\nSahalak parkarejo mambuat cetakan beton na dipangke laho mamasang pagar. Dua tingkat do Bangunan 4 on. Bangunan on ma na dipangke gabe inganan ni angka na dohot tu singkola Bibel.\nSahalak parkarejo sian tim pemasangan saluran pemanas, ventilasi, dohot AC mambungkus pipa pendingin udara. On dibungkus (insulasi) asa mambahen sistem pendingin udara lam denggan jala asa ndang pala godang ombun (kondensasi).\nSahalak parkarejo na sian Australia mamareso sakelar pemutus tenaga listrik (circuit breaker) na dibagasan kotak panel listrik. Lobi sian 100 parkarejo naung tarlatik sian luar ni Filipina, ro laho mangurupi proyek renovasi on.


Jamita Minggu, 16 Pebruari 2020, Minggu Sexagesima Evangelium: "Sintong mangaradoti patik ni Debata" (Markus 7: 1-8). Pelita Batak Online\nDi angka parugamo di portibion, sai adong do ruhutruhut parugamoon, na dipatupa laho mangatur parsaoran na denggan dohot Debata nang dohot sama dongan jolma. Adong do ruhutruhut i na gabe mangojahi ruhutruhut parngoluan di tongatonga ni kemasyarakatan, parbangsoon dohot parnegaraon. Adong do i na bulus disirang sian ruhutruhut kemasyarakatan, parbangsoon dohot parnegaraon. Alai laos adong do na mamangke sabagian, ndang apala sude. Adong batas-batasna. Naparjolo i dipatupa di angka negara-negara agama, Religious State. Napaduahon i masa di negara-negara ateis, Atheistic State, Communistic State. Naparpudi i adong do dipangke di negara-negara sekuler, i ma na mangojahi aturan-aturan dohot paraturan di negara i ndang holan di ruhut-ruhut na adong di buku nabadia ni angka ugamo isara Bibel ugamo Jahudi manang Hakristenon manang Alquran di Silom, alai dohot do mangojahisa di angka nilai-nilaifilsafat hajolmaon na humanis, humanism.\nDi tongatonga ni bangso Jahudi di partingkian ni Jesus, tarlumobi di Palestina, atik pe ia bangso i dirajai Kekaisaran Romawi do, adong do tong uluan/parhuaso ugamo di nasida, i ma na niuluhon ni angka Malim Bolon di Jerusalem, na marhuaso di bagas joro di Jerusalem. Nasida ma panungkunan nang na mangaturhon songon dia do bangso Jahudi uju i marsaor dohot Debata nang dohot dongannasida jolma di ngolu siganup ari. Rap dohot manang mandongani nasida adong do angka uluan pangajari, isara angka halak Saduse, halak Farisi, angka rabbi, nang angka sibotosurat. Atik pe marasing be pangondolion/pangdondolhonon ni pangajarionnasida, alai sada do sangkapnasida, i ma mangurupi ganup parugamo Jahudi mangantusi dohot mangihuthon ruhutruhut parugamoon na mangaturhon parsaoran dohot Debata nang dohot dongan jolma. Sangkapnasida i ma beha asa boi unduk ruas ni bangso i tu patik ni Debata, tarlumobi tu patik habadiaon. Ia patik habadiaon i ndang holan taringot tu songon dia do na badia manomba Debata nasida di Jerusalem. Alai dohot do nang songon dia ma manongtong badia di ngolunasida signup ari di jabu, di parsaoran dohot dongan jolma nang di ulaon siganup ari na marragam i. Isarana, na mardomu tu parmanganon dohot sipanganon, ingkon jagahonon do tarlumobi dia sipatupaon andorang so mangan iba, i ma jolo marburi. Jala jamothononhon do sipangano na songon dia na boi dohot na so boi panganon. Ai molo so jamot iba disi, ninna gabe rumar do pamatangniba. Ramun do iba di jolo ni Debata molo ndang jolo binuri tangan on andorang so mangan. Ramun do bahan sipanganon na tinuhor di onan molo so jolo diuras. Asing ma molo onan i onan ni halak Jahudi na manggadis sipanganon na boi panganonnasida, i ma ginoaranna kosher, naung diida taruras.\nAsa, andorang so dilompa manang andorang so dipangan sipanganon i ingkon jolo diuras. Di hata Gorik di ayat 4 dipangke hata baptizontai (sian hata baptizo), paiashon diri ni sasahalak mangihuthon ruhutruhut habadiaon partondion. Ndang haiason higienis (hahipason kesehatan medis) ianggo na tinujunasida, alai hahipason habadiaon do. Songon i ma hinaringkot ni hahipason habadiaon i di nasida umbahen na migor ditihainasida halak Farisi dohot Siboto Surat do manang ise na so jolo marburi andorang so mangan, ai ndang unduk be nasida tu ruhut-ruhut habadiaon. Jala, di nasida, ramun do manang ise na manganhon sipanganon tinuhor di onan so jolo diuras.\nNunga dipatupa halak Jahudi jala nunga diajarhon halak Farisi dohot Sibotosurat pangantusion marparangehon habadiaon si songon i songon sada adat, napinungka ni sijolojolo tubu, ndang jadi so patupaon. Ndang jadi aloon. Nunga gabe hasintongan. Gabe mangihoti tu sude. Di hata Gorik didok panurat ni evangelium Markus ma i di Markus 7: 4-5 dohot Tradisi, adat (Gorik: Paradosis) ni/sian angka natuatua. Na so patupahon sisongon i digoarinasida marasing sian nasida, pardosa, na so tama marsaor dohot nasida. Songon i ma gogo ni paradosis i pola gabe diida nasida paradosis i gabe uhum, gabe patik na mengikat (Gorik: entalmata, ida ayat 7) binahen ni jolma, alai gabe dihilala na ro sian manang niaturhon ni Debata. Ala ni i do umbahen na di turpuk jamitanta ditihai halak Farisi dohot Siboto Surat naung tuat sian Jerusalem tu sada huta tondongkon ni Genesaret (Mrk 6:53) do angka sisean ni Jesus na diidanasida tongon jojor mangan roti so jolo marburi (Mrk 7: 2, 5).\nDenggan do panghangoluhon ni patik ni Debata na songon i? Denggan do manihai dongan na so sapangantusion dohot iba di ruhutruhut habadiaon domu tu sipanganon sisongon i, na mamaksahon tradisi, paradosis, adat na niantusan tu angka na so sapingkiran dohot sapambahenan sisongon i? Mangihuthon Tuhanta Jesus, ndang denggan. Gariada tahe, di panghataionNa dohot natorop dung panghataion dohot halak Farise dohot Sibotosurat na sian Jerusalem i, dumao sian i dope dipatorang Jesus. Ima: Ndang holan pamarangehon patik ni Debata na songon i ditulak Jesus, alai dohot do alus tu sungkunsungkun boi do sipanganon mambahen ramun iba di jolo ni Debata manang ndang. Dua na mangihut on ma didok Jesus tu nasida mangojahi alusNa:\nNaparjolo, parparange pangansi (Gorik: hupokrites) do nasida. Marhite na mamangke hata ni Debata piatolhas ni panurirang Jesayas didok ma na ia nasida angka na pasangaphon Debata di pamangan, alai di roha nasida padao diri sian Debata (Jesayas 29: 13, Mrk 7: 6) do. Patik ni jolma do na diradoti nasida, ndang patik ni Debata. Dos do manihai dongan na so mamparengehon pangantusion nasida i tu na manggantihon patik pasangap natoras dohot pasahat korban (Mrk 7: 9-13).\nPaduahon, gariada, pangantusion na mandok boi sipanganon mambahen ramun jolma i pe dialo Jesus do: "Ndang na masuk tu pamangan ni jolma i na mambahen ibana rumar manang ndang badia. Alai na ruar sian jolma i do na mangaramuni ibana (Mrk 7: 14-15). Jala, dipabagas Jesus do i marhite na mangajarhon songon on: "Na ruar sian jolma i do na mangaramuni ibana. Ai sian bagasan, sian roha ni jolma i do ro pingkiran na jahat, parmainanon, panangkoon, pamunuon, pangalangkupon, pangahution, hajahaton, pangansion, pargadombuson, pangorgangon, panginsahion, ginjang dohot neang ni roha" (Mrk 7: 21-22).\nBoasa ma ingkon gabe jamita tu hita nuaeng paraloon ni Jesus tu pangantusion mamparangehon patik ni Debata pinahembang ni halak Farise dohot Sibotosurat marojahan tu tradisi/adat ni angka natuatua si songon i? Boasama ma paraloon ni Jesus tu pangantusion na mandok: "Na boi do iba ramun/ndang badia di jolo ni Debata molo so jolo binuri tanganniba jala molo so jolo niuras sipanganon na pinangan"? Boasa ma gabe jamita tu hita paraloon ni Jesus tu parange ni pangulahonon ni patik binahen ni halak Farise dohot Sibotosurat na migor manihai angka sisean ni Jesus na so jolo marburi andorang so mangan? Boasa ma gabe jamita tu hita nuaeng on paraloon ni Jesus tu pangantusion na mandok naboi do iba ramun di jolo ni Debata molo so marburi jo dohot ala ni sipanganon na pinangan? Parange pangulahonon ni patik na pangansi (Gorik: hupokrites) do parange pangulahonon na songon i, i ma mamuji Debata marhita pamangan, alai padao diri sian Debata di roha.\nParjolo, suraon do ala tongon margurasa di tongatonga ni Hakristenon nuaeng on na lam mangondolhon songon niondolhon ni halak Farise dohot Sibotosurat i, i ma na mandok na boi do ramun iba di jolo ni Debata siala ni cara niba mangan manang dia na pinangan? Di Hakristenon di ujung ni abad parjolo sanga do margurasa na songon i. Laho mangalo i disurat angka uluan ni huria i ma angka surat na marragam i, isara surat-surat Pastoral (Titus, 1 dohot 2 Timotius) songon i nang surat Judas. Sanga do tong di pardalanan Hakristenon sian abad paduahon sahat tu abad pa-16-hon margurasa situtu pangantusion na songon i. Dung pe ro partingkian reformasi asa dialo angka huria na protestan ma pangantusion na songon i. Sian abad pa16-hon sahat tu nuaeng pe sai tubu jala maherbang do na nialo ni Tuhanta Jesus dohot na nialo ni Reformasi. Pangantusion Reformasi, i ma na mulak muse tu pangajarion ni Jesus songon na tarsurat di Markus 7: 1-8 i, na diongku, dipeop jala dipatupa HKBP, dohot ma i taringot tu sipanganaon. Na boi do tarunjun halak Kristen di Indonesia nuaeng mangulahi maniop pangantusion mamparangehon patik ni Debata taringot habadiaon songon na niajarhon dohot niondolhon ni halak Farise dohot Sibotosurat i, ala taida lam maherbang di tongatonga donganta sabangso sian bagian ni na saugamo dohot hita na mandok na boi do hita on gabe ramun ndang holan ala ni sipanganon, alai dohot do ala ni parabitonta. Di tongatonga ni bangsonta nuaeng pola do adong angka donganta na manghalomohon marpahean na manutup sude pamatang on asing ni simalolong (Jaha: Cadar), ala didok na mamangkesa lam bahat pahalana marhite i.\nAdong do tong di tongatonga ni halak Kristen patupa songon na binahen ni halak Farise dohot Sibotosurat i. Diida nasida ndang hibul dope, ndang masuk tu surgo, angka na so sapingkiran, dohot na so sapangantusion di dalan patupa patik ni Debata i didoknasida. Ndang tubu paduahalihon dope didok nasida hita, ndang masuk surgo dope. HKBP ndang hea manjalo dohot mangajarhon pangantusion na songon i. Tutu, adong do pangantusion teologis dohot ruhut-ruhutta na taihuthon. Alai ndang tadok angka na so sapingkiran dohot hita songon pardosa, angka na ramun.\nPaduahon, suraon do ingkon manghuling pangaloon sinoarahon ni Jesus i nuaeng, ala lam martumbur jala maherbang taida torop ni na mamujimuji Debata di pamanganna, pola mansai balga biaya dipangke tusi, naboi parpudion dipataridahon marhite mangendehon dohot mandok na denggan mamuji Debata di medsos, digitalisasi, alai di rohanasida – jala tarida do i di parange siganup ari di jabu, di parsaoran nang di ulaon – sai dipatupa angka na maralo tu patik ni Debata. Bahat do contoh naboi do bahat tapatolhas dison. Angka nasida na songon on hatop-hatop do manihai na so sapangantusion dohot nasida.\nPatoluhon, alai na tong mansai ringkot siparateatehononta domu tu topik ni Jamitanta on, i ma hinaringkotta meret sian holan na manulak pangantusion na tinulak ni Jesus i naung tagoari di ginjang i (i ma Mamujimuji Debata, alai di roha dao sian Debata) tu na mangulahon pangantusion na denggan na niajarhon ni Tuhanta Jesus uju mangalo na so denggan i, i ma na manjagahon asa pangulahononta di patik ni Debata i ingkon marharoroan sian rohanta i do, na niida ni Debata, i ma roha na sai pajonok diri tu Debata, sai manghasiholi mangulahon lomo ni roha nang patikna. Di Hakristenon i ma patik holong tu Debata na dos dohot tu dongan jolma. Angka na jahat na adong di rohanta i ingkon taalo do. Jala angka na denggan na ruar sian rohanta i na gabe siulahononta. Songon na tinonahon ni apostel Paulus tu halak Filippi, songon on ma rumang ni i siulahonon: "Angkup ni i ale angka dongan pingkiri hamu ma nasa parange na sintong, na daulat na tigor, na bontor, na uli, na denggan begeon ro di sude na targoar haburjuon, na tau pujipujion. Ulahon hamu ma na ginuruhononmuna, na jinalo, na binege jala na niidamuna di ahu; dung i donganan ni Debata Sipardame i ma hamuna" (Filippi 4: 8-9). Laos di hita halak Kristen Protestan ringkot do pangantusion on tapeop: "Umbahen tasangkapi dohot taulahon pe patik ni Debata ndang asa tigor jala tumigor manang umbadiaan hita di jolo ni Debata nang di jolo ni jolma, alai ala naung pinatigor pinarbadiaan jala pinasupasuNa i do ngolunta, pola dipelehon Ibana AnakNa di hau pinorsilang. Mardonganhon hagogoon dohot habisuhon na sianIbana do hita patupahon i di ngolu, ulaon nang parsaoranta. Molo tung ala ni hagaleonta madabu hita tu bagasan dosa, taingot ma muba marhite na manjohoni habangsa parasianNa i."(*)


JAHA DIBAGASAN HATA Abbei Afrikans Ahanta Aja Albania Alur Amhara Arab Armenia Assamese Attié Aukan Aymara Azerbaijani Azerbaijani (Sirilik) Bahasa Isyarat Cina Bahasa Isyarat Nikaragua Bahasa Isyarat Panama Bahasa Isyarat Paraguay Bahasa Isyarat Peru Bahasa Isyarat Quebec Bahasa Isyarat Rumania Bahasa Isyarat Rusia Bahasa Isyarat Salvadoran Bahasa Isyarat Selandia Baru Bahasa Isyarat Slovak Bahasa Isyarat Spanyol Bahasa Isyarat Swensk Bahasa Isyarat Thai Bahasa Isyarat Uruguay Bahasa Isyarat Venezuela Bahasa Isyarat Zimbabwe Bambara Baoule Bashkir Basque Bassa (Kamerun) Bassa (Liberia) Batak (Dairi) Batak (Karo) Batak (Simalungun) Batak (Toba) Bengali Bikol Bislama Bolanda Boulou Bulgar Cakchikuel Cebuano Changana (Zimbabwe) Chavacano Cheska Chichewa Chitonga Chitonga (Zimbabwe) Chitumbuka Chiyao Chokwe Chol Chopi Chuabo Chuuk Chuvash Cibemba Cina Mandarin (Disederhanakan) Cina Mandarin (Tradisional) Cinamwanga Cinyanja Citonga (Malawi) Comorian (Ngazidja) Damara Dangme Dansk Digor Douala Drehu Dusun Efik Embera (Katio) Esan Esti Ewe Fante Faroese Farsi Fiji Fon Frafra Ga Galicia Garifuna Georgia Gitonga Gokana Greenland Guarani Guarani (Bolivia) Guerze Gujarati Gun Guna Guéré Hata ni na Ngungu di Amerika Hata ni na Ngungu di Angola Hata ni na Ngungu di Argentina Hata ni na Ngungu di Australia Hata ni na Ngungu di Bolivia Hata ni na Ngungu di Brasil Hata ni na Ngungu di Bulgar Hata ni na Ngungu di Cile Hata ni na Ngungu di Inggris Hata ni na Ngungu di Kolombia Hata ni na Ngungu di Kosta Rika Hata ni na ngungu di Bolanda Hata ni na ngungu di Cheska Hata ni na ngungu di Ekuador Hata ni na ngungu di Ghana Hata ni na ngungu di Guatemala Hata ni na ngungu di Honduras Hata ni na ngungu di India Hata ni na ngungu di Indonesia Hata ni na ngungu di Italia Hata ni na ngungu di Japang Hata ni na ngungu di Jerman Hata ni na ngungu di Junani Hata ni na ngungu di Korea Hata ni na ngungu di Kuba Hata ni na ngungu di Magyar Hata ni na ngungu di Malasia Hata ni na ngungu di Prancis Hata ni na ngungu di pilipina Hata ni na ngungu di suomi Hausa Heber Herero Hiligaynon Hindi Hiri Motu Hmong (White) Huastec (San Luis Potosi) Hunsrik Iban Ibanag Ibinda Igbo Iloko Indonesia Inggris Irlandia Islan Isoko Italia Japang Jawa Jerman Jerman Rendah Jula Kabuverdianu Kabyle Kachin Kannada Karen (S'gaw) Katalan Kazak Kekchi Khana Khasi Khmer Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kisi Kisii Kisonge Kongo Korea Kpelle Kreol Guadeloupe Kreol Guinea Bissau Kreol Haiti Kreol Mauritius Kreol Seychelles KreolRéunion Krio Kriol Belize Kroat Kurdis Kurmanji (Kaukasus) Kwangali Kwanyama Lahu Lao Latgalian Latvi Lenje Lhukonzo Lingala Lituavi Lomwe Luganda Lugbara Lunda Luo Luvale Magyar Makau Makedonia Malagasi Malayalam Malta Mam Mambwe-Lungu Mangareva Maninkakan (Timur) Mapudungun Marati Marquesian (Hiva Oa) Marquesian (Nuku Hiva) Marshall Maya Mazahua Mazatec (Huautla) Mbukushu Melayu Mende Meru Miskito Mixe Mixtec (Guerrero) Mixtec (Huajuapan) Mizo Mongol Moore Myanmar Nahuatl (Guerrero) Nahuatl (Huasteca) Nahuatl (Puebla Utara) Nahuatl (Tengah) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Niue Norsk Nuer Nyakyusa-Ngonde Nyaneka Nyungwe Nzema Okpe Oromo Ossetia Otetela Otomi (Rura Mezquital) Pangasinan Papiamento (Aruba) Papiamento (Curaçao) Pijin (Kamerun) Pijin Nigeria Pijin Pulopulo Solomon Pilagá Polski Ponape Portugis Prancis Pular Punjabi Punjabi (Shahmukhi) Páez Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rarotongan Romani (Bulgaria) Romani (Junani Selatan) Romani (Junani Utara) Romani (Makedonia) Romani (Makedonia) Cyrillic Romani (Slovakia Timur) Rumania Rundi Rusia Rutoro Samoa Sango Saramaccan Sarnami Sena Senoufo (Cebaara) Sepedi Serb Serb (Romawi) Sesotho (Lesotho) Setswana Shona Silozi Sinhala Slovak Sloven Somali Spanyol Sranantongo Sunda Suomi Susa Swahili Swati Swensk Tagalog Tahiti Tajik Talian Tamil Tandroy Tankarana Tarahumara Tarascan Tatar Telugu Tetun Dili Thai Thai (Timur Laut) Tigrinya Tiv Tlapanec Toabaite Tojolabal Tok Pisin Tokelauan Tonga Totonac Tshwa Tsonga Turki Turkmen Turkmen(Sirilik) Tuvalu Twi Tzeltal Tzotzil Udmurt Uighur (Sirilik) Ukraina Urdu Urhobo Uzbek Uzbek (Romawi) Valencia Venda Vezo Vietnam Wallis Waray-Waray Wayuunaiki Welsh Wichi Wolaita Xhosa Yacouba Yoruba Yunani Zapotec (Isthmus) Zapotec (Lachiguiri) Zulu\nGiot do roha muna laho manambai parbinotoan muna sian Bibel? Giot do roha muna naeng mamboto taringot sada ayat, halak, inganan, manang ugasan na hea didok dibagasan Bibel? Manang, hea do hamu marpingkir songon dia Hata ni Debata boi mangurupi hita tingki adong parungkilon? Molo giot roha muna, parhaseang ma perpustakan na adong di Bale Harajaon.\nParadehon angka buku parsiajaran na mangurupi molo naeng manulingkiti. Olo do ra, ndang sude angka buku na dipabinsar ni Sitindangi Ni Jahowa na sian Bibel adong di hamu. Alai, adong do di perpustakaan Bale Harajaon ganup angka buku na baru. Ra adong do disi Bibel sian marragam salinan hata, kamus na mansai denggan, dohot angka buku na asing na boi mangurupi hita. Boi do hamu mampargunahon perpustakaan i tagan so marpungu manang dung sidung parpunguan. Molo adong komputer, olo do ra adong Watchtower Library disi. I ma program komputer na marisi godang angka buku nami jala adong sipilliton na mura dipargunahon laho mangalului hatorangan taringot sada parsiajaran, hata, manang ayat.\nMarlaba tu na dapot bagian di Parpunguan Hangoluan dohot Pangkobasion. Boi do pangkeonmu perpustakaan na adong di Bale Harajaon tingki paradehon tugas. Na mangaradoti perpustakaan on, i ma sintua na mangkobasi Parpunguan Hangoluan dohot Pangkobasion. Ibana mamastihon angka buku na baru nunga adong jala denggan disusun. Ibana manang na mangajari Bibel tu hamu boi patuduhon songon dia do laho mangalului hatorangan na dihaporluhon hamu. Alai, sude buku i ndang boi diboan haluar sian Bale Harajaon. Jala, hita pe ingkon manjaga asa tongtong denggan paratur ni angka buku i jala unang digorgeti.\nBibel patoranghon molo laho mandapot ”parbinotoan ni Debata”, hita ingkon olo mangalului ”songon arta na buni”. (Poda Sian Raja Salomo 2:1-5) Perpustakaan di Bale Harajon boi mangurupi hamu laho mangalului parbinotoan tu Debata.\nAngka buku parsiajaran aha ma na adong di perpustakaan di Bale Harajaon?\nIse do na boi mangurupi hamu laho mampargunahon perpustakaan on?\nMolo giot naeng adong perpustakaan muna sandiri, ida ma angka aha na adong di lamari ni buku di Bale Harajaon. Boi do urupan ni na mangajarhon Bibel tu hamu laho patuduhon angka buku na dia ma na parjolo ingkon adong di hamu.


Sitarupon Namarrara – Amani Partogi\n← Babi itu….\nPosted on 19 Januari, 2010 by Hendry Lumban Gaol\nAmani Harapan Marbun\nMarmassam do tahe anggo pangalaho ni jolma soanari, sadalan dohot pangalaho, maragam gaya, leak, ni pahean dohot akka siadongonna na asing na pinakke ni jolma. Dang adong halak na olo tading di gaya. Jala dinadeba sada hailaan do molo isara ni pahean, dipakke naung tinggal jaman. Arga manang naso arga, dang dipikkiri jolma i, asal ma boi mengikuti gaya, molo dihata na asing didok ma i trend. Ai sude do adong tikkina. Molo gaya ni obut manang sitarapon on pe adong do tikkina.\nMasa do najolo, ditikkina i markariting. Alai masa do tong margaya gonjes. Tarlumobi ma tahe tu obut manang sitarupon ni dongan boru-boru. Marmassam ma di ula jolma i. Pahean pe tong do songoni, olo do binereng ganup taon margatti-gatti modelna. Molo dang rade manang olo hita mangihutohon gaya ni pahean na marmassam-massam on, olo gabe hita diparekkeli jolma. Didok na hatinggalan.\nNang pe halak parhuta-huta naiAdona, tong do di hiuthon ibana namasa tarlumobi tu pahean ni akka dongan ina. Dibereng do aha namasa marhite namanonton telepisi. Jala sai di sangahanon do mangihuthon akka naboi siihuthonon ni ibana, olat ni na tarbahen sihumisikna. Dang pola longang roha molo di hutai i disi, ai boi dohonon ibana ma ina na marpikkiran “up to date” taringot tu gaya manang trend. Molo na asing, jolo satonga taon pe masa gaya ni sanggul manang baju, ipe asa di tuhor songoni, alai naiAdona tor hatop do i ihuthon ibana.\nDang tiala iba, ai najolo, andorang so marhamulian ibana tu amaniAdona, leleng do ibana mangaranto tu kota na balga.\nDi tikkki di tonahon boruna siakkangan na di Jakarta ibana asa ro mamereng pahompuna, siala naeng “prajabatana” boruna on sian kantorna, tung mansai las ma tutu rohana, ai berengonna nama hape ribur ni kota Jakarta. Mardalani, mamereng-mereng tu mall, mangida akka pakkean na uli, kebaya na imbaru, sipatu dohot solop na masa nuaeng. Ima sai di pikkiri ibana. Nunga leleng ibana dang marnida mall, ai saleleng on, holan kalas ni ONAN do na jotjot di ardangi ibana, ia so i, molo adong ulaon pesta tu medan, boi ma ibana mardalani tu Medan Mall mang pasar Sambu na godang partiga pahean.\nDang ha surathon be tahe boha las ni rohani ni boruna si Rumondang, marnida haroro ni inongna di arian i. Hatop do sahat inana tu jabuna, ai molo dijaman saonari on, holan masuk tu pesawat terbang, hundul satokkin, holan naeng mondohondok dope, bah…nunga sahat be tu Jakarta.\n“Sehat do ho omak, sai tamba poso do ho omak, nunga sarupa ne tuatta …” ninna si Rumondang, tutu ala di bereng ibana songon na mulak poso inana i.\n“Ah..ho nian boru….nga matua daging, nunga marpahoppu….”\nHuhut ma nasida masihaolan pasombu sihol ni roha, rap mekkel, rap martata. Tung sombu ma sihol ni rohana mamereng boruna dohot pahompuna na samiltik na marumur sa taon dope. Sai mastokkin ma di umma pahoppuna on pataridahon las ni rohana. Alai anggo amaniUccok dang di jabu di parroro ni naiAdona, ala sian nassogot nunga lao mar kantor ibana.\nLalap ma tutu nasida marnonang, na marinong-marboru, ai molo berengon sangombas sai hira na martinodohon do nasida, sarupa partimbona, sarupa parmokmokna. Tottu masuk akkal do i, ia naiUccok ima si Rumondang sada wanita karir do na giot karejo. Siala ni i, berengon bohina songon na hatop matua, nangpe molo sasintongna dang lobi sian tolupulu pitu taon.\nAi massiattusan do anggo roha nasida, tarlumobi ma tahe si Rumondang tu hasomalan ni inana, na sai tinggil tu model pahean. Diparnonangon nasida i, tutu lao ma simalolong ni naiAdona mamereng gaya ni obut ni si Rumondang on. Bah, ai najolo birong do obutna pinaborhat sian huta, ia saonari, nunga marrara-marmera songon obut ni boladda. Ninna rohana sukkun-sukkun.\n“E, Tahe nai ussok, ai boasa gabe marraraan obut mi, sai hira hau na ranggason, nga sai hira boladda ho…”\n“Omak on nian,…..ai songon nama model ni obut saonari….”\n“Bah,…na si set (cat ; red) ho do hape inang i?, ai adong do hape set ni obuk na rara?”\n“Ai boha huroa omak…on ma goarna di hailai …”\n“Ai dia do ho dah….hailaan nimmu, goar begu aha mai, jayana ma i…”\n“Daong hailaan omak, hailai do….” huhut serom jala di haol inong na i\n“Songon na uli huida, jala potonganna pe songon nan asing, dang masa dihutatta songoni, ai di ingot ho do nantulangmu parsalon i? holan sammassam do diboto i gaya ni obut” alai di rohana adong do hirim lao mambaen songon obut ni borunai\nLalap ma nasida manghatai obut on, jala satahi ma nasida nadua, balissan torang dope ari, lao ma nasida tu salon na jumenek tu jabuna i, marsalon, manggatti sitelan ni obutna, asa sarupa dohot boruna i.\nTung mansai las do rohani naiAdona mamereng sitelan ni obutna na imbaru i, sai dipahusor-husol ma simajujungna doppak kassa nabolak i, laho mamereng sian pudi. Massai longang situtudo tahe rohani nai Uccok, si Rumondang, boru na i, mamereng ibana, ai nunga tamba poso hian be jala dang suman parhuta-huta idaon. Boi dohonon nunga talu be ibana anggo soal gaya. Sai di papuji-puji ma inong na i, jala halak namarnidasa, songon akka tetangga na i, didok ma nasida na martinodohon.\nDibotari i, di tahi si Rumondang ma laho tu Pasar swalayan manuhor ikkau dohot sabbalging jagal lahon loppan dimangan botari annon. “Di son ma jo ho omak da, satokkin nai mulak nama helam sian kantor, jadi asa lao jo au manuhor ikkan satokkin, jaga jo pahoppumon, jala loppahon ma jo indahanta…”\nDiboto AmaniUccok do naung dijabu simatuanai, ai matelepon do nai Uccok paboahon naung sahat tu jakarta. Alani i dipahatop ibana ma mulak sian kantor, denggan do ibana parmisi sian atasanna, jala di paboa do boasa mulak hatop. Dihobasi ma ugasannam, mulak ma ibana.\nDibereng songon na langa, dang adong jolma, tudia lao omak ni si Uccok?…bah, didulo ma nanget tu dapur. Ah…dison do hape, mangaloppa, tontu inang simatua modom di bilut, nunga loja sian pardalanan. Ima ro tu pikkiranna\nMardalan ma ibana nanget-nanget, dungi dipekkaon ma tasna di meja nadi dapur i.\nDihaol ma gomos sian pudi, huhut diumma pardopahanna i jala didok ” Masak apa sayang, duh…rajinnya, …” jala dang dipalua tanganna i, mesra ma idaon. Marsihaolan, naeng diabing…. .\nToppu ma manggujjal na diahol na on, marsurak ma didok ma ” Tolong…tolong…”\nAlai holan dibereng, ise na manghaol ibana i didok ma “Au do i amang hela, simatuamu do au, dang omak ni si uccok au…”\nAha namasa? sian pudi idaon, sarupa do potongan dohot rupa ni obut, pardagingon pe sarupa, jala dipakke naiAdona do pahean ni boruna laho pahean ari-arina….Jayana ma i, alani obut, gabe tarsubang tu simatua.!!\nPos ini dipublikasikan di TORSA dan tag obut, sitarupon. Tandai permalink.


Humor Batak Terbaru 2015 Baluhap Menipu Tiket Nonton Bioskop...\nPosted 18-10-2015 01:35 » Team Tobatabo\nDung mulak sibaluhap sian stasiun keretapi senen, gabe ditoppashon ibana do tas "echolack" nai dipartiga-tiga an ulos ni nantulang na di pasar inpres senen. Jala laho ma ibana manonton tu bioskop jonok ni prapatan senen, topet adong film kungfu hasonangan ni ibana.\nSongon na somal, molo naeng masuk tu bioskop, ikkon tuhoron do parjolo karcis asa adong sipatuduon tu panjaga ni pittu ni bioskop i, dungi diloas ma masuk laho manonton sambil diribak ma karcis on asa unang boi tarpakke be muse. Dung dituhor sibaluhap karcis nai, laho ma ibana mardalan tu bilut panontonan, alai diambat do ibana dipintu, dipangido ma karcis na.\npenjaga pintu : "boleh lihat karcisnya bang??"\nbaluhap : didadap sakku nai, dang pamotoan na na adong naeng mangambat ibana, tor jalo ma dipatudu tu panjaga i "ini bang??", ninna.\npenjaga : tor dirigat ma karcis nai, "sreekkkk"...\nbaluhap : " "bah... mahal2 kubeli, kenapa kau robek??", sombong2 kali lah klen".\npenjaga pintu : "setiap karcis masuk harus dirobek, agar tidak bisa digunakan lagi".\nSai diserbeng ibana do penjaga pintu i alai huhut mangalakka masuk tu bagas bilut i. Hundul ma sibaluhap dibangku ni bioskop i, alai tung massai dendam do ibana, hinorhon ni pangaribak ni panjaga i di karcis naung dituhor sibaluhap. Jala toppu ma ibana kaluar muse, nang pe so sae dope film naditonton i. adong do huroha na solot dibagas rohana, tung apala ngot-ngot, umbahen na sai manginongi ibana.\nTep mai, dipaima ibana do sampe kaluar jolma sian kamar panontonan i, jala maos do mata na momar mangalului panjaga karcis na mangaribak karcis nai. Dung kaluar jolma sian bilut panontonan i, nungnga pittor adong muse manggadis karcis laho manonton tu udut namangihut.\nPintor laho ma muse sibaluhap manuhor karcis naeng manonton muse, alai molo dibagas rohana naeng mambahen sogo rohani panjaga pintu ido.\nbaluhap : "saya mau beli karcis, dua", ninna\npenjual : "iya bang, ini karcisnya....", ninna\nPendek sarita, laho ma muse sibaluhap masuk tu bilut panontonan i, jala jumpang na ma muse jolma penjaga pintu i, dang pola sanga be ibana disukkun, nungnga tor dilehon ibana karcis nai sada, alai dikantungi ma karcis na sada nai. Dipaulak penjaga ima ribak2 ni karcis nai tu sibaluhap, alai songgot ma sibaluhap mekkel mekkel huhut mangalakka tu bagas bilut i, jala gogo ma hata na mandok :\n"ku tipu kau...., ini satu lagi", ninna ibana huhut dipatudu ibana sada nai karcis na dikantung ni baju na nakkin.


Pendeta Dr. Robinson Butarbutar, “Bagabaga dohot Huaso ni Debata” -->\nPendeta Dr. Robinson Butarbutar, “Bagabaga dohot Huaso ni Debata”\nGREENBERITA. com - Hamu angka Dongan sahaporseaon dohot hinaholongan di bagasan Kristus Jesus Tuhanta I, Na di ari Jumat i, 19 Pebruari 2021 i, dina manghatai Presiden naimbaru ni Amerika Serikat, Joe Biden to angka peserta ni Parjumpangan Keamanan di Munik Jerman secara virtual sian Amerika dipatolhas ibana do angka sangkap nauli ni bangso niuluhonna tu portibion.\nSada sian i i ma mulak ma muse nasida tu Kesepakatan Kiyoto – Jepang na di taon 2015 i – naung dipaimbaru di Kesepakatan Paris – naung sanga ditadingkon Amerika uju diuluhon mantan Presiden Donald Trump bangso i.\nIa na tinuju ni Kesepakatan Kiyoto i ma rap marusaha ma angka bangso di portibion mangorui emisi, mohop ni portibion. Urupon ni angka bangso na maju jala na mora ma angka bangso na tartading, pogos jala berkembang asa uju membangun nasida ndang pola sai ingkon disegai nasida be lingkungan hidup, alai manjagaisa ma. Nunga ditanda tangani 181 bangso kesepakatan i di taon 1997, jala dibonai patupahonsa/mangulashonsa di taon 2005.\nBoasa ingkon adong kesepakatan i? Ala, molo lam mohop portibion, boi do masa na dua na mangihut on, i ma sangombas banjir, aek na sumar, siala haroro ni udan na marasing jumotjotna sian andorang so lam mohop portibion, i ma haroro ni udan na so mar na so; alai sangombasnari di inganan na asing masa kemarau panjang dohot martutungan harangan ala ni mohopna, gabe sibonsiri haleon potir adopon ni angka jolma, taonon ni hajolmaon dohot angka na mardaging na asing di portibion. Songon i ma mohop ni ari pola boi mambangkar hulit ni jolma i.\nDi bulan Pebruari on nunga taida i di Indonesia, masa angka banjir di Jawa Barat, di Kalimantan, dohot parpudi on di DKI. Isarana, pargodungan ni HKBP Mampang Prapatan manaonsa, pola 1,5 meter aek udan manggohi pargodungan i, songon na andar di gombar tinongos ni Pdt Sanghormat Banjarnahor tu hami nantoari.\nAla songon i ma jorbut ni na naeng masa tu hita jolma molo sai lam tamba mohop ni portibion, pola do diusahahon angka bangso na pistar dohot na mora di portibion patupa penelitian tu duru ni portibion, i ma tu planet MARS, jala nunga sahat pesawat NASA Amerika tusi di ari Jumat i, laho marnida manang na boi do jolma mangolu disi, jala adong disi nab oi dalan ngolungolu ni jolma.\nBoasa huhalashon sangkap ni Presiden Amerika Joe Biden pinatolhasna di ari Jumat dua ari na salpu i di pidatona tu portibion, na mandok rap ma muse negara Amerika Serikat patulushon tinuju ni Kiyoto Protokol i? Alus: Ai hata ni Debata na mamanghulingi hita sadarion mandok najolo tu si Noak, dung masa masa aek na sumar mangalengsehon angka pardosa, dung manolsoli Debata pamasa i, jala tu hita pomparan ni si Adam dohot si Eva mamungka sian i sahat tu nuaeng di taon 2021 on, paboahon dia lomo ni roha, sangkap dohot bagabaga ni Debata tu hitaon anak dohot boru ni hajolmaon tinompaNa i, songon i nang sude angka na mangolu na tinompa ni Debata na rap mangolu dohot hita di portibion.\nDia ma lomo ni roha, sangkap, bagabaga ni Debata i? I ma: “Pahoton dohot ingotonNa ma marhite huasoNa padanNa tu hita rodi saleleng ni lelengna, na so jadi be ripashononNa hita marhite aek na sumar dohot na dos tusi. Dalanna marningot padanNa i dipatupa Ibana ma halibutongan.”\nSada sian dalan ni huaso ni Debata laho manggohi bagabagaNa tu hita i, i ma Kesepakatan Kiyoto i, na dionjar Ibana marhite angka pejuang lingkungan hidup.\nNajolo holan angka aktifis lingkungan hidup do na manoarahon i. Alai dung Kiyoto Protokol i ndang holan nasida be. Alai nunga dohot angka pamarenta dohot angka Perusahaan na marjanji mamangke teknologi na maraleale dohot lingkungan hidup. Najolo holan rakyat dohot negara ni angka bangso na maju jala na mora do na sai mangondolhon asa dipatupa jolma i non i. Alai dung Kiyoto Protokol i nunga dohot bangso-bangso na pogos jala na tongon berkembang mangusahahonsa, termasuk bangsonta Indonesia naung meratifikasisa. Dohot do hita menanda tangani Kesepakatan Paris di taon 2016, na patoguhon Kyoto Protokol i, jala nunga adong Undang-undangta No 16/2016 psauthon i.\nDipangke Debata do hita gabe huasoNa laho tongtong marningot hinahot ni bagabagaNa manjagai hita hajolmaon, unang pidom, pinapidom ni aek na sumar manang kemarau panjang siala ni na lam mohop portibion. Boi do hita gabe ulaula ni huasoNa marhite na dohot hita patupa pangaramotion di lingkungan hidup di humaliangta, di hutanta on, maradophon hasomalan dohot sangkap-sangkap pamohop portibion, isara marhite na mambangkar sampah, manutung haranganta, alai dohot do marhite angka pabrik-pabrik na pamohop portibion, nang mangambolongkon angka sampah ni jabunta tu sunge.\nDipangke Ibana do Presiden Joe Biden nang Presidenta Jokowi dohot angka Menteri na mangurupi ibana, songon i nang angka na asing laho mangorui emisi manang mohop ni portibion.\nAlai molo gagal do jolma i, ndang tuk mangoruisa, pos do rohangku tong na marhuaso do Debata marhite angka dalanNa na so tardodo hita laho manggohi padanNa tu hajolmaon na so loasonNa, na so sangkapanNa mangalengsehon hajolmaon on. Di sejarah ni pardalan ni hasiangan on, tarlumobi portibion, marragam dalan ni Debata mangaramoti hajolmaon i unang be marujung ngolu siala ni angka na masa. Asa, lam tahaposi ma Debata di ariari na naeng ro on.\nMolo domu tu keberlangsungan manang hahohot ni ngolunta tinompaNa di portibion marhuaso do Debata manjagai ngolunta salelenglelengna, tarbahen Ibana do tong mangaramoti, mangondihon dohot manarihon hita hinalonganNa ruas ni HKBP di pargulmiton ni ngolunta di ariari na naeng ro. Tarida do i, isarana, marhite haradeon ni Vaksin Covid 19. Molo ndang dapotta Vaksin tu Covid 19 i di bulan Nopember nasalpu, ndang gok sataon dung masa Pandemi Covid 19 i, ba olo do hatop mago hajolmaon i.\nJala nuaeng, dung rade Vaksin tu Covid 19 i, ulaonta songon angka anak dohot boru ni Debata i ma parade Vaksin i tu sandok penduduk ni portibion, unang holan rakyat ni negara na mora di negaranegara majo na dapotan, alai dohot ma tong nang rakyat ni negara-negara miskin. Ala ni i, tahalashon jala tatangiangkon ma pamarenta pusat dohot daerahta, termasuk Taput niuluhon ni Bupati Nikson Nababan, Simalungun niuluhon ni Bupati JR Saragih dohot na asing pe tahe naung mamonai vaksinasi mangalo Covid 19 i. Jala tahalashon do usaha ni hajolmaon patupa lumbalumba manjagai dirinta maradophon serangan-serangan biologis tu hajolmaon.\nNang tu na ringkot di ngolunta siganup ari, hot do Debata di bagabagana tu hita ruas ni HKBP di tanggal 1 dohot 3 Janari 2021 i na mandok na pasupasuonNa do hita di na ringkot di pardagingon marhite pasupasu na ringkot tu ngolu pardagingonta, nang di na ringkot di partondion, i ma pasupasu pardagingon ganup ari.\nAla ni i, tama do hita mamujimuji Debata na satia jala hot di padanNa jala marhuaso matupasa mangaramoti sude hajolmaon dohot dirinta marsadasada. Ai gari anakNa na sasada i dilehon paluahon hita (Roma 8: 32: Ndang diolani Ibana Anakna sandiri, tung dipasahat do humophop hita saluhutna; tagamon ma so basabasahononNa raphon Ibana saluhutna i tu hita?). Amen.


Male kodo au…. – Amani Partogi\n← Babaniamamma, begu…..\nMale kodo au….\nPosted on 1 September, 2009 by Hendry Lumban Gaol\nOleh : Amani Harapan MArbun\nide cerita : Amani Via MArbun\n– Cikarang –\nTak ada niat untuk memperolok-olok seseorang, tapi banyak kisah lucu yang kita alami dimasa kecil, yang mungkin di masa saat ini, sangat jarang sudah terjadi. Kalo ada tokoh dan perlakuan tokoh yang keterlaluan saya gambarkan,..marpmuati ma rohamuna ateh!!…nga loja iba mangetik on dah,..nga tok jim hian i…\nNa hudok, pengalaman na jolo, ikkon sappe markassamata basan i dioudi asa didukkapi, dungi digatti ma….\nAi heado diboto hamu suhutan ni dakdanak manang di ingot hamu dope suhutan na mandok “Male kodo au” tikki marayat-ayat?. Sabotulna dang olat ni i suhutan i, adong dope muse udutna. JAla hupaboa ma tu hamu mulai sian bonana muse. Ima tikki sihametmeton ni si Harapan di Pakkat.\nAndorang marumur ibana opat taon nunga dohot ibana dipasutahon inana naiHarapan tu parliturgian ni sikkola minggu. Masa do dihuta i dibagi-bagi kalas ni dakdanak i molo marayat-ayat. Jadi ala marumur opat taon dope si Harapan jala dang sikkola dope, dipamasuk ma ibana tu horong ni kalas nol sahat tu kalas sada esde. Adong do tolu horong namarayat-ayat on, horong ni si Harapan ma sada, dungi horong ni kalas dua tu kalas opat, dungi horong ni kalas lima sahat tu naumbalgana. Dibaen huria i pe songoni najolo ala tok godang do dakdanak di huta i. Nian, mulai diboto ibana mandok hatana, nunga dohot si Harapan marayat-ayat, jala on ma padua halihon ibana dohot. Tutudo, ayat-ayatna pe akka namura-mura apilon i do dibaen, jala dipasarupa do ayat-ayat on dohot sude donganna satorbang.\nMolo taingot be nuaeng masa sihamenekon ta, andorang so marayat-ayat dilanggatan ni gareja bodarina i, jolo dibaen do pesta ni sikkola minggu, ima rappak mangan do disi, jala diseat do horbo na pendek manang pilo. Akka guru-guru ni sikkola minggu do patupahon jala mangaloppa, dungi olo sipata diurupi akka sintua ni huria i. Onma tikki na sai pinaima-ima ma nian di najolo. Ai holan di natal do attar maruba sude, martamba ma bajuna, martamba ma saotik hepeng jajanna, dungi olo do maneat manuk natorasna. Holan di natal dohot taon baru do masa i. Idope jamanna tikki i, jala tung sude do hita na tubu di huta an mangkilalahon i. Tung marasing do anggo binereng tu dakdanak sisaonari, baru tubu dope nunga apala salamari baju-bajuna. Jala hepeng jajan na pe nunga tung nabalga. Asing dope sipanganonna, so hea be didai ikkan asin, holan jagal manuk manang loppan na tabo na asing nama dilean natorasna.\nSongoni do nang si Harapan,\nDiseat natorasna do manuk jambe mira nasida i asa adong loppan botarina, andorang so lao nasida tu gareja manaruhon huhut mamereng si Harapan marayat-ayat. Ai diboto Amani Harapan do, on ma parjolo anakkonna marsipajojoron, jala tung mansai las jala las situtu do rohana.\nSada sihalashononhon do diangka natua-tua molo tikki masipajojoran, adong manukkun, anak nise do naeng an akke,…songon na jeges jala tok malo mandokkon ayat-ayatna dungi muse bajuna i tok takkup hian berengon, nga sai hira doli-doli, ninna akka ina. Alai dinamamboto jala namananda dakdanak i, pittor hatop do i mangalusi hata ni inatta na dilambung na i, didok ma “Ai pahopputta do eda i, pahomppu ni akkang nai MAratur i, anak amani HArapan, ido anakna siakkangan i, tok bagag nimmu dah.” huhut ma sai dikomentari akka ina-ina i, dakdanak na marjojor dijolo.\nAdong do muse mandok ” inang tutu, boru ni naiTiurlan an neh..tok di uman bohi ni inana i”\nAdong ma sian dakdanak on na habis gaya, marbadak tok hapal, dungi marlistip rara hian, adong ma na marpita-pita huhut maranting-anting, marbaju namarhillong-hillong. Alai hampir sude do berengon on, bajuna songon na pabalga hu saotik. Dapot roha do i, annon molo tung pe nunga sai namarnatal, sabulan-dua bulan mungkin sahat tu na sataon boi dope baju-baju on dipakke. Songon na hudok nakkinon, holan ari natal do manuhor baju.\nTung na tabo do loppan ni Nai Harapan on, lengkap dohot sude bumbu parmasakna, jala nadia hasoloman ni si HArapan dilean do antong. “Inong, hae-hae ni manuk i do diau…”\n“NAh…asa tor hatop ho marlojong innon tu langgatan i” ninna Nai Harapan\nDang piga dan, olat ni lima harat dope nga habis tinggal holi-holi nama, dungi didok muse tu amana,\n“Bapa, martambu kokdo au, dijo andora na i”\n“Nion anaha, alai ikkon gogo hian do dohononmu anno sipajojoron mi dah”\n“Olo bapa …” ninna si harapan.\nTep ma tutu, dapot ma tikkina, si Harapan nama mandok ayat-ayatna, nunga ditiop be mik ni hallo-hallo i, alai songon na bolak-bolakma bohina, dang tardoksa manang aha. Jala diida ibana jola torop i, sude mamereng tu ibana. Sip do ibana, jala sai dipanotnoti ma mik i, huhutma digaruk-garuk uluna.\n“Baen ma amang, baen…” ninna guru sikkola minggu huhut dipajonok tu langgatan i, dungi di pasuman-suman ma sipajojoranna i, ai dirippu nasida na lupa si Harapan. Alai tong do sai sip ibana, jala mulai ma ibana bessut, nang ro iluna. Dang tartahan Nai harapan be, hehe ma ibana sian hundulanna, songon na diajar-ajari ibana ma anakkonna i ” Alus…alus na lambok paombun rimas!!” ninna nanget-nanget. Alai sai sip do siharapan.\nSai dijujui, ma sai diajari guru sikkola minggu on, dohot inana i, nang pe nunga mulai mekkel jolma di pudi. Tor tompu ma gogo didok si Harapan,..” Male kodo au…”\nHape, lupa ibana disipajojoronna i, ala na sai di ingot ibana do sada nai hae-hae ni manuk i di jabu.\nAlani ni i, gabe tung maila situtu do ibana molo marayat-ayat, sai di ingot ibana do na mekkel jolma ala didok ibana gogo “male kodo au”, jala pola do dang dohot ibana sataon naso marayat-ayat i, jala tug mansai ila do dirohana i. Ai molo pajuppa dohot donganna, sai di ehet ma ibana. “Male kodo au..”. Alai anggo ditaon on, dohot do muse ibana, ala nunga sai di ellem-ellem inana, asa dohot ibana marsipajojoran, sampe do dibaga-bagahon tu ibana laho manuhor bajuna na baru dua pasang. Tung las ma nian roha ni ibana ala didok inanna songoni. Ai halak, holan sada do bajuna na baru di natal on, hape ibana dapot dua.\nTutu do nian, di pasaut Nai harapan do nabinabagabagahonna i, jala dituhor do baju i. Alai dippikir Nai HArapan muse, molo hutuhor pe dua, naeng ma nian attar ubbalga saotik asa boi pakkeonna nanggo apala dua taon on, mardomu muse haroro ni dagingna dope. Hatop do innon ponjot bajuna i.\nDiari Senen na i, lao ma ibana tu onan Pakkat, jala dituhor ma baju on sian partiga baju par Dolok Sanggul langgananna na di balerong rong tar dikkan balerong na baru i, jala holan ari senen on nama onan dapoton andorang marayat-ayat si Harapan ari Jumat. Tutu ma, nungnga baju na uli jala dituhor ma Basan siganjang pat, alias saloar panjang. Diboan ma mulak jala tung las ma rohani si Harapan mida baju na imabru i. Tor hatop disuba ibana basan na ganjang pat on.\nHape, pabalga hu do basan na on, pola do marbas-arbas patna, songoni pe gottingna, nga longgar situtu, ia dilippat, tong do tarida tok ganjang. Didok ibana ma tu inana, “Inong, papendek ma basan hi, tok balga do idaon, diparekkeli jolma innon au,..”.\n“Olo amang, alai annon ma dah, ai tok loja dope au neh, peakkon ma jo disi, diatas ni masin jahit i ma baen, jala suba majo nasada nari i”\nDang sabar ibana, dilului ma oppungna tu dapur. Dibereng ibana oppung na apala pas mangaloppa dope, jadi didok ibana ma “Opung,…papendek jo basan na tinuhor ni inong on, paganjang hu” ninna dipatudu basanna na malbang-albang i. “: Toho tahe ninna oppungna.\n” Baen ma jo diatas masin jait i oppung, molo nunga sidung hu holoppa indahan on, hupagelleng pe” lao ma ne maridi ho tu passur Pakkat. Dioloi ma, huhut dipeakkon tu ginjang ni masin jait i.\nDung sidung oppung na i mangaloppa, di ingot ibana ma janjina tu pahomppuna i, jala di gutting oppu Harapan ma basan on, apala sajjokkal, jala dipadenggan ma panjaitan na na di toru i. dungi ala nunga sidung, dipeakkon muse disi, jala dihobasi ibana ma mamahan babi tu pudi-pudi huhut pamasukkon matuk tu barana.\nDang sadia leleng nai, tarsunggul ma nai Harapan, ala dibereng peak di atas ni masin jait i, basan nabaru tinuhor na i, jala di ingot ibana ma didok si harapan paganjang hu ninna basan i. Tutu ma, tor dibuat ma gutting, diponggol ma patna duatna apala sajokkal be, huhut ma dipadenggan muse panjaruman i.\nTep ma, dapot ma ari jumat, laho hobas ma marayat-ayat, nunga maridi si HArapan tu Passur PAkkat, jala tung las rohana, ala naeng pakkeonna nama bajuna nabaru i. Ai nunga disuhuthon ibana tu donganna, na bagag jala na uli do bajuna annon marayat-ayat. Di sorong ma saloar on, dibereng ma Bah!!,…nga gabe papendek hu, didok laoar pajjang, hurang ganjang tu toru, jala didok saloar penddetk, hurang peddek, ai ollat ni toru ni tot na nama ganjang ni saloar i. Tanggung tu ginjang jala tanggung tu toru, ai nunga hoa gutting apala dua jokkal. Nunga tung mansai roa be idaon, gabe tu matangis ma ibana.\nInana dohot oppung na marsiberengan, boasa gabe pendek hian, hape holan sajjokkal do huponggol ninna be dirohana…..\nPos ini dipublikasikan di TORSA dan tag male kodo au, suhutan dakdanak najolo. Tandai permalink.\n2 thoughts on “Male kodo au….”\n5 September, 2009 pukul 6:32 am\t Balas\nGeok geok ma tahe molo ni ingot na ujui. Ale palobihu si Harapan on. Nunga sai mangharap bapana dohot inongna asa malo dohot gogo dohononna sipajojoronna i. Nunga di lean angka nauntabona i. Hape iba mie na mandengkok i do dilean di iba, tingkos do iba pajojorhon jala meol eol gonting i. Ale dung mulak sian gareja pintor di lean do iba minum susu kaleng sagalas dohot roti na songon gambar ni hoda i,.\n7 September, 2009 pukul 12:57 am\t Balas\ntoho hian do nanidokmunai , ai molo nga masa tikki natal, soi nama las niroha niba. Mamakke baju na malbas-albas on, dungi mangan-mangan di gareja. hebat ma tutu bah..hehehe\nterimakasih dah berkunjung ..lae/ito??


Translator: Mian Lumbantoruan\nLocation: Bekasi, Java (Indonesia), formerly Northern Sumatra (Indonesia)\nFacilitators: Frank Lutz, Frankfurt am Main (Germany), Kenneth Rohde Christiansen, Katrad (Denmark) & Groningen (the Netherlands)\n[Modern Spelling] [Batak Script]\nPidong Si Putik\nDi sada tingki, adong ma sada kaluarga Pidong Si Putik tinggal di sada garasi. Di sada ari, natorasni Pidong on lao ma habang laho mangalului siallang on ni nasida dohot anakhon na i, alai tinggal ma anakhon na i holan halaki di jabu.\nDung sadia leleng, ro ma mulak Bapa ni Pidong on tu asar na i.\n“Aha na masa?” ise na mambahen hamu mabiar, “Songon na mabiar hian hamu sude!” nina Bapa ni Pidong on.\n“Songon on, Bapa,” nina anak na i, “adong apala ipe ro sada mahluk na roa hian dung i balga hian. Berengon songon na laga dung i seram hian, di bereng ma asar na mi bollang. Mabiar hian hami alani i!”\n“Ido nga tu dia ibana?” nina Bapa na i.\n“Hmm, dompak an do ra lao,” nina halak i.\n“Paette ma di son!” nina Bapa na i, “Asa hu lumba ibana.” Dung sadia leleng, lao ma Bapa nai habang mangalumba mahluk i.\nDung sahat ibana di inganan ni si mahluk i, tarida ma sada Babiat na mardalan-dalan di si.\nAlai dang mabiar Pidong i tusi Babiat i. Pintor songgop ma ibana tu tanggrung ni Babiat i jala di songgak ma ibana. “Aha do maksutmu ro tu jabu na mi?” nina Bapa ni Pidong i jala pabiar-biar anakhon hu?” dang di pardulihon Babiat i hata ni Pidong i jala torus ibana lao.\nAlani i, disonggak Pidong i ma muse mansai gogo tu si Babiat i, “Asa iboto ho, dang adong urusan mu di jabu ku! Awas molo ro ho muse sahali nai,” jawab ni si Babiat i, “Ba ni ida ma hadoan! Ise haroa na lomo rohana tu jabum?” Nina Babiat i huhut mangangkat pat na sambariba. “Molo barani ho, huropang annong tanggurung mi hatop!”\nDung i, habang ma Pidong i tu asar na i.\n“Nunga beres be amang,” nina Bapa na i, “nunga hu leon parsiajaran tu si parjahat i. Dang na barani ro be i.”


MINGGUON UJUNG TAUN PARHURIAON TAUN 2018 - Kramat Jati ibadah dan jadwal minggu hkbp kramatjati\nHKBP DISTRIK DKI JAKARTA – HKBP KRAMATJATI\nHARAJAON NI DEBATA NA MANONGTONG\nPARTORDING NI PARMINGGUON UJUNG TAUN PARHURIAON TAUN 2018\nPARNINGOTAN NI ANGKA NAUNG MONDING\nDI HKBP DISTRIK VIII DKI JAKARTA\ntangiang na hohom–manghuling elekton angonangon\n01. JOUJOU MARSAOR DOHOT TUHAN I\n(L:liturgis/paragenda; R: ruas)\nL : Huria ni Kristus! Nunga sahat hita tu Minggu Ujung taon Parhuriaon dohot Parningotan ni na monding. Parhatopotonta do, na martingki do ngolunta di hasiangan on.\nR : Songon duhutduhut do ariarinta, marbunga songon bunga di ladang, dung dibolus alogo ibana ndang disi be.\nL : Beha ma hita ia dung marujung paraloanta di portibi on? Alani i, binsan sadihari dope, tatangkasi ma dirinta, aik sura ro tompu ajalta asa tu Jesus tongtong lohot rohanta. Taendehon ma “ Beha ma hita ia dung marujung”\nR : (mangendehon) BE.No. 351:1-3 “Beha ma hita ia dung Marujung” BL. 201\n1. Beha ma hita ia dung marujung paralaoanta di portibi on. Dung na malua hita na mangusung na dokdok i di atas tano on? Lao muli hita tu banuaginjang dung pinaspashon orbuk tano i. Di na jonok tinatap hasonangan na pinarsinta ni rohanta i.\n2. Beha ma hita molo disondangi panondang na so olo sundut be. Dalanta jala dosa dilongkangi Tuhanta sian hita on sude. So dipabali tihas i be hita so manolsoli be rohanta i. DI na tatopot saluhut donganta naung sonang di banuaginjang i.\ninstrument – musik, (+ jongjong )\n3. Beha ma hita molo taihuthon panogunogu ni Tuhanta i. Soada be na tau mangambat hita sian jambarta na di surgo i. Di na tiur pamereng ni matanta marnida Jesus Sipangolu i. Na sangap manghunduli habangsaNa manggomgom nasa parluhutan i.\n03. VOTUM INTROITUS TANGIANG\nL : Marhitehite Goar ni Debata Ama, dohot Goar ni AnakNa Tuhan Jesus Kristus, dohot Goar ni Tondi Parbadia na tumompa langit dohot tano on, Amen. Songon duhutduhut do saluhut daging, jala songon bungabunga ni duhutduhut i do saluhut hasangapon ni jolma.\nR : Nunga malos duhutduhut i jala nunga marurus bungabungana i, alai na hot do Hata ni Tuhan i ro di saleleng ni lelengna.\nL : Sai burju ma ho rasi rasa mate, dung i lehonongKu ma tu ho tumpal hangoluan, Haleluya\nL : Martangiang ma hita! Ale Tuhan Jesus, Tuhan ni angka na mate dohot angka na mangolu. Ho do nampuna hami manang mangolu manang mate pe hami. Nang pe mardalan hami di ruar nilinggoman ni hamatean, ndang huhabiari hami be hamatean, ai Ho do dongannami. Ndang tartiop hamatean manang tanoman be hami, ai Ho do Tuhannami naung humopohop hami, jala Ho nampuna hami. Ro hami nuaeng tu Ho mangido: sahat tu Ho ma tondinami dohot dagingnami, asa di Ho hami manang na mangolu manang na mate pe. Sai tiop ma tangannmi, urupi hami marhitehite panghophopMi, asa sahat hami tu hangoluan na so ra suda. Amen. ——–hundul—-\n04. Ende BE. No. 535:1,3\n1. Hamatean parhitean lao manopot Jesuski. Dohot au ingkon mamolus asa sahat au tusi. Nang pe pinadaodao dompak hamatean i. Lam jonok do hapengani langkangki tu ajalhi.\n3. Molo i hugolomgolom sabam sonang rohangki. Nang marningot angka dongan nuang jumolo lao tusi. Ai denggan tohapnasida di banuaginjang i. Na marende do nasida raphon pardosurgo i.\n05. PATIK NI DEBATA:\nL : Tangihon hamu ma Patik ni Debata di Minggu ujung taon Parhuriaon on, na tarsurat di Galatia 6:9-10 :”Alai unang marnaloja hita mambahen na denggan, ai na manggotil do hita muse di tingkina i, anggo so pargale hita nuaeng. Antong, binsan sadihari dope, taulahon ma na denggan di saluhut halak, alai gumodang ma tu donganta sahaporseaon” Antong rap mangido gogo ma hita tu Debata mangulahon patikNa i\nR : Ale Tuhan Debata, sai pargogoi ma hami mangulahon na hombar tu PatikMi, Amen.\n06. Ende BE. No. 677:3-4\n“MANSAI LAMBOK ”\nNgolu ni jolma hatop do lao salpu, salpu do ho dohot au. Ai hamatean musu na jumorbut mangonggop ho dohot au. Ref: Antong sai ro ma ho angka na sorat sai ro ma ho. Mansai lambok Tuhan Jesus manjou, pardosa mulak ma ho\nDijangkon Jesus do angka parjahat, mulak ma ho dohot au. Dosam sudena ias sesaonNa, muba ma ho dohot au. Ref: Antong sai ro ma ho…d.u…\n07. MANOPOTI DOSA:\nL : Di naung sahat hita tu Ujung taon Parhuriaon on, tama do unduk rohanta marrujiruji di adopan ni Debata: Tu Harajaon ni Debata na manongtong i do tartuju rohanta, manang tu angka na ringkot di ngolu parsatongkinan on do? Alani dibagasan serep ni roha tatopoti ma dosanta martangiang ma hita. Ale Tuhan Debata, Pargogo na so hatudosan,Parasiroha na sumurung, Ama ni Tuhan Jesus Kristus Sipangolu hami.\nR : Hami halak pardosa na dangol on, ro tu jolo ni habangsa habadiaonMi manopoti jala manganggukhon dosanami.\nL : Nunga ditobus Ho hami sian ngolu nirajaan ni huaso haholomon jala dipaunsat Ho hami tu HarajaonMu na manongtong i dibagasan Jesus Kristus (Joh 3:16), gabe na tinompa na imbaru ma hami dibagasan Kristus, asa tarulahon hami ulaon na denggan (Eps 2:10).\nR : Alai di pardalanan ni ngolunami, sipata do ndang marsitutu do hami laho mampartahanhon angka ulaon na denggan, gabe olo do mimbar roha ala ni panosak ni haporluan ariari.\nL : Tuhan, urupi ma hami paubahon rohanami, ala ni Tuhan Jesus Anak haholongan ni rohaM Sipangolu hami, dohot ala ni GoarMu na badia i. Ale Tuhan asi ma rohaM di hami halak na dangol on, Amen.\nR : (mangendehon) BE. No. 686:3”Ramun do au”\nAla denggan ni basaMi ro au tu Ho O Jesuski. Parbadiai ma rohangki dison do au patau ma au.\nL : Bagabaga ni Debata taringot tu hasesaan ni dosanta: Songon on do panghaholongi ni Debata di portibi on, pola do AnakNa na sasada i dilehon, asa unang mago ganup na porsea di Ibana, asa hangoluan na saleleng ni lelengna di ibana. Hasangapon ma di Debata na di ginjang\nS : Amen (hundul)\n09. Ende BE. No. 337:7-8\n“MOLO GIOT HO TU GINJANG”\nJesus Ho do na mamorsan paminsangon na tama di dosangki.\nNa so pola habiaran be tanoman hehe do au sian i.\nNang di tano nang di surgo Ho pargogo pujionhu do tongtong.\nJesus Ho hangoluanhu tu lambungMu alap au naposoMon.\nL : Hata ni Debata turpuk di hita di ari Minggu on, ima na tarsurat di Pangungkapon 7:9-17, songon on ma hatana: Dung salpu i, adong ma hubereng mansai torop, na so dapot bilangan ni jolma, sian nasa bangso, marga dohot houm dohot hata, angka na jongjong diadopan ni habangsa i dohot di adopan ni Birubiru i, angka na maruloshon abit na saksak jala na maniop maremare di tangannasida.\nR : Gogo ma soaranasida manjoujou, angka ninna ma: Tua ma di Debatanta, na mangkunduli habangsa i, dohot di Birubiru i!\nL : Jadi jongjong ma saluhut surusuruan i humaliang habangsa i dohot humaliang angka sintua i dohot parngolu na opat i, dung i manungkap ma nasida di jolo ni habangsa i huhut marsomba tu Debata.\nR : Ninna nasida ma: Amen! Pujipujian dohot hasangapon dohot hapistaran dohot hamauliateon dohot hagogoon dohot hatoguon ma di Debatanta ro di salelenglelengna! Amen.\nL : Dung i mangalusi ma sada sian angka sintua, didok ma mandok ahu: Ise do angka i; jala sian dia do ro angka na maruloshon abit na saksak i?\nR : Jadi hudok ma mandok ibana: Ale tuanku, ho do umbotosa. Gabe didok ma tu ahu: I ma angka naung ro sian haporsuhon godang; nunga diburi nasida abitnasida jala dipasaksak di bagasan mudar ni Birubiru i.\nL : Ala ni i sai di jolo ni habangsa ni Debata do nasida, mangoloi Ibana arian dohot borngin di bagasan jorona i, jala Ibana, na mangkunduli habangsa i, ma paulihon inganan di atasnasida.\nR : Ndang be male nasida, ndang be mauas, ndang be ditinggang las ni ari nasida, manang dia na mohop pe.\nL : Ai parmahanon ni Birubiru na di parsitongaan ni habangsa i do nasida jadi togihononna ma nasida tu angka mual aek hangoluan, jadi apusan ni Debata nasa iluilu sian matanasida. Ima sahatna. Martua do angka na tumangihon Hata ni Debata jala na umpeopsa, Amen\n12. Marende BE. No. 344:1,3\n“ISE DO ANGKA NASIDA”\nIse do angka nasida di lambung ni Debata. Na martumpal be huida jala marsinondang do. Na marende do sude girgir pamujina be.\nHaporsuhon do ditaon uju na di tano on, na marlea nasailaon gabe hasangapon on do turpukna i nuaeng las ni roha i dibaen.\n13. MANGHATINDANGHON HAPORSEAON:\nL : Tahatindanghon ma haporseaonta i, songon na hinatindanghon ni donganta sahaporseaon di sandok portibi on, rap ma hita mandok:\n16. PARNINGOTAN NI ANGKA NA MONDING: (P=Parjamita)\nP : Nuaeng sahat ma hita tu acara parningotan ni angka na monding sian tongatonga ni Hurianta, sian tgl 26 Nopember 2017– 24 Nopember 2018. Marende ma hita:\nR : (mangendehon) BE. No. 334:1,3 ”Nasa jolma ingkon mate”\n1 Nasa jolma ingkon mate ingkon mago sibuk i. Na mangolu ingkon mate asa tung denggan muse. Daging on do gabe bangke jala ingkon do malangke. Asa sogot bangkit i tu hasangaponna i\n3 Jesus Kristus nunga mate ala ni mangolu au. Singkop tua diparade ipe las rohangku lao. Manadingkon pardagangan, mandapothon hasonangan. Mandapothon Jesuski, ai malungun au tusi.\nP : Di Konfessi HKBP didok taringot tu Parningotan di angka na monding: Tahaporseai jala tahatindanghon do: Hamatean i, i ma ujung ni ngolu ni jolma di portibi on, maradian ma ibana sian sandok ulaonna. Adong haluaon di angka na porsea paboa Jesus Kristus naung hehe i do pangoluhon jolma i sian na mate, Ibana do Tuhan ni na mangolu dohot na mate (Rom 14: 7 – 9). Martua do na mate di bagasan Tuhan i na satia ro di ujungna (Pangk. 14: 13) Dipatupa Huria i do parningotan di angka na monding laho padungohon haporseaonta marningot ajalta sandiri huhut padohothon panghirimon di hamonangan ni Kristus manaluhon hamatean, songon i nang panghirimon di banua ginjang sambulo ni tondinta dohot di hadodomu ni na porsea i dohot Tuhan Debata sahat tu na ro Jesus Kristus paduahalihon.\nR : SAI PAINGOT MA HAMI TUHAN DI UJUNG NI LANGKANAMI, JALA PARROHAI MA HAMI MAMILANGI ARIARI NI NGOLUNAMI ASA DAPOTAN ROHA NA BISUK HAMI\nP : Nuaeng begeonta ma goar-goar ni ruas ni Hurianta naung monding dibagasan sataon parhuriaon on, ima: 1…..dst (dijahahon goar ni angka na monding)\nSidung dijaha, jongjong ma ruas dibagasan hahohomon— elekton mangendehon BL.11 ( lambok/halus)———-\nP : Naeng ma tangkas di rohanta taringot tu angka naung monding i, asa unang marsak hita songon sipelebegu na so marpanghirimon i. On do didok Hata ni Debata: Ai molo porsea hita, naung mate Jesus dohot hehe, sandok togihonon ni Debata do rap dohot Jesus nang angka naung monding marhitehite Ibana (1 Tess.4:14) Asa di ari sogot i, sai masipaidaan do angka na porsea dung sahat be langkana tu hasonangan i.\nR : (mangendehon) BE. No 347:1,3\n1. Sai masipaidaan do na porsea i.\nDung sahat be langkana tu hasonanganI tu hasonangan I, tu hasonangan i.\n2. Sai masipaidaan ma hitaon muse.\nDi lambung ni Tuhanta dung monang hita be dung monang hita be, dung monang hita be\n17. TANGIANG PANGONDIANON (sijaha tingting)\n(sidung tangiang pangondianon hundul ma hita)\n19. Ende No. 266: 1..\n“Tu Banuaginjang do”\n(Pelean Ia, I b)\nTu Banuaginjang do pardalanta i.\nNa di halunghon ho tulus ma disi.\nTu Banuaginjang i sai tabereng be.\nMolo ngot manogot i nang bodari pe.\nOlo tongtong martangiang ho gogo ia naeng taruli ho di Jesus i.\nTu Banuaginjang i bereng ma tongtong.\nMolo na hurangan ho di portibi on.\nNdang jadi be ganggu rohami disi,\nDebata patupa i singkop sude\nTu Banuaginjang i lao do sude.\nDongan na porsea i di Tuhanta i.\nDohot ma ho alo sipangago i taonnama hansitna i satongkin i.\nTu banuaginjang i lao Tuhanta i sian haleaon i na tinaonNa i.\nTu banuaginjang i lao ma ho muse, gari hamatean i parhiteanmi.\nTu banuaginjang i hasonangan i.\nRap marende ma disi na porsea i.\n20. JAMITA: Daniel 7:9-14\n21. Ende .No. 539:1..dst\n“Sai hutagam do Tuhanhu” BL. 371\nSai hutagam do Tuhanku,\nSai masihol rohangki Diharoro ni Tuhangku songon na nidokNa i.\nReff: Sai mardongan…\n22. TANGIANG : PELEAN, PARNINGOTAN NI NA MONDING, ALE AMANAMI PASUPASU\nKategoriKebaktian Minggu TagMinggu Akhir 2018, Minggu Parningotan Namonding, Minggu ujung 2018\nPos SebelumnyaSebelumnya Partangiangan Akhir Tahun 2018\nPos SelanjutnyaSelanjutnya IBADAH AKHIR TAHUN GEREJAWI 2018


Serial Kearifan Batak (14): Shared-Space and Sharing Understanding (2. Sidung): Meja Makan sebagai Ruang Berbagi – Batak Indonesia\n2019-06-15 2020-10-06 Redaksi BatakIndonesia.com\nJAKARTA, BatakIndonesia.com — Tutu situtu, nuaeng on nunga tung gale angka rumang ni na marsaor di rumatangga di halak Batak (na marnonang, marpollung, manang na marsirarion). Gariada, adong do sakeluarga na di bagasan sadari-saborngin ndang hea nasida manghatai. Songon i ma tong nang tu keluarga manang sisolhot na asing. Adong do natoras na borhat tu parkarejoanna uju sinok dope ianakhonna modom jala mulak sian parkarejoanna i dung modom angka ianakhonna i. Alani, tung so adong be tingkinasida marsaor dohot ianakhonnasida.\nDi keluarga na asing, parsaoran dohot ruas ni keluarga i mansai gale ala ganup nasida ronsot di ulaonna be. Ianakhon sibuk marvideogame manang marmediasosial (isara ni facebook dohot WA). Natoras pe suang songon i ma tong.\nMeja parmanganan paradehon inganan marsaor tu angka ruas ni keluarga (natoras-natoras, natoras-ianakhon, ianakhon-ianakhon). Dison, natoras mansai ringkot jala une ma manungkun ianakhonna “Boha do singkolanasida sadari on?”, rupani. Manang, ianakhon boi do paingothon natoras asa unang lupa ibana mangoru ganjang ni mise manang manang janggutna naung ubanon i. Manang muse, siboru denggan do paingothon inongna asa diorom na mangan i mangingot lambiakna naung mulai marhapal i. Inongna pe denggan do patangkashon anakna, ise do halletna nuaeng. Mansai godang parsiajaran na tupa sian angka panghataion i, isara ni habontoron, haungkapon, habaranion, dohot tanggung jawab.\nNuaeng on, rap marsipanganon dohot ruas ni keluarga lam dirajumi ringkotna. Meja parmanganan gabe inganan na mansai ampit (tepat dan efektif) tu inganan marsaor jala marsirarion ni ruas ni keluarga i. Mansai godang parsiajaran na boi putihan disi.\nJohn Coveney, marhite bukuna na margoar Food, Moral, and Meaning (2000), manigati jala manulingkit rimpunan ni pigapiga penelitian domu tu hinaringkot ni na rap marsipanganon. Di sada bindu ni bukuna i, An Ethnography of Family Food, Coveney paadarhon angka pandapot ni deba rayat ni Bangso Amerika dohot Bangso Austaralia taringot tu meja parmanganan songon inganan parsiajaran karakter ni ruas ni keluarga, lumobi ma ianakhon. Deba sian parsiajaran karakter na boi jumpang disi, ima mardemokrasi, dos ni roha (kerjasama), tanggung jawab, haungkapon (keterbukaan), habontoron, habaranion mangultophon pandapot, kedisiplinan, empati, simpati, hapardulion, roha sidok mauliate, haugamoon, dohot hahisaron ni pamatang (kesehatan).\nAlani ma, molo najolo natuatuanta mandok “Ndang jadi manghatahatai uju marsipanganon”, nuaeng asing nama. Nuaeng dohononta ma “Beta rap mangan, asa marnonang hita disi!” Mangan huhut marnonang ma!\nBACA: ANDAIKAN KAU DATANG KEMBALI\nTotal views : 1121260


SI PISO SUMALIM | MILIST BATAK GAUL & BG-CHAT at yahoogroups dot com\nPosted: December 18, 2008 in Turi-Turian-Legenda\nada satu cerita batak yg bagus sekali, bisa dijadikan pelajaran buat kita orang muda, molo adong hata na sala mohon dimaklumi karena aku ketik berdasarkan tulisan tangan bapak dirumah selamat menikmati turi-turian ni halak batak 🙂\nTURI-TURIAN NI SI PISO SUMALIM\nBege hamu majolo hupatorang sada turi-turian namasa di sada luat na margoar Luat Habinsaran di tano Batak, ima na margoar: Turi-turian ni si Piso Sumalim\nIa si Piso Sumalim ima sada anak ni raja, ditingki di bortian dope ibana nunga ditinggalhon amangna ibana ala naung marujung ngolu. Dung sorang ibana dibaen inongna ma ibana margoar si Piso Sumalim.\nDung marumur ibana di haposoon, tubuma dirohana asa mangalap boru ibana. Songon hasomalan di halak Batak, ingkon luluanna ma boru ni tulangna parjolo. Molo adong do, ingkon do usahahononna laho donganna saripe. Alani i tubu ma dipingkiranna laho manungkun inana manang na didia do huta ni tulangna. Dung disungkun ibana inana i dia do huta ni tulangnai, roma alus ni inanai mandok, ‘ueee… anak hasian anggo tulangmu ndang adong, na mapultak sian bulu do ahu madedek sian langit’.\nJadi dung songoni alus ni inanai gabe tarsonggot jala longang ma si Piso Sumalim umbegesa i. Gabe loja ma ibana mamingkiri hatai huhut dipahusor-husor di bagasan rohana ala ndang masuk tu rohana jolma mapultak sian bulu manang madekdek sian langit. Alani i ndang sonang rohana ia so dipaboa inanai huta ni tulangna. Dungi didokma mandok inanai, ‘ndang dung dope hea hubege adong jolma na mapultak sian bulung manang na madekdek sian langit. Molo ndang olo ho do inang pabotohon didia do da tulang, ba olo ma ahu gabe tu pandelean’. Alani i disuru innaima ibana borhat dohot hatobanna namargoar si Tangkal Tabu mangalului huta ni tulangnai tu luat Pahae. Di lehon ma dohot sada hoda asa adong hundul-hundulan ni si Piso Sumalim dohot balanjo saleleng di pardalanan.\nDung borhat si Piso Sumalim dohot hatobanna si Pangkal Tabu, tung mansai loja do dihilala nasida namanjalahi hutani tulangnai alanai daona. Di tongan dalan jumpang nasida ma sada batang aek namansai tio. Didokma asa maridi nasida di batang aek i. Alai didokma tu hatobannai asa parpudi si Tangkal Tabu maridi, asa adong manjaga pangkean ni si Piso Sumalim di tingki maridi ibana. Dung sahat di paridian i si Piso Sumalim, di bungka si Tangkal Tabu ma pangkean hatoban sian dagingna jala dipangke ma pangkean ni si Piso Sumalim ditiop ma dohot podangna.\nDung sae maridi si Piso Sumalim di bereng ibana ma naung di pangke si Tangkal Tabu abitna dohot podang nai. Jadi didokma mandok si Tangkal Tabu, ‘boasa pangkeonmu paheanku?’ dungi roma hata ni si Tangkal Tabu, “saonari ahu nama Raja jala homa gabe hatobanku. Molo ndang olo ho, ba podang onma hubahen pamatehon ho’. Alanii gabe oloma si Piso Sumalim mamangke pahean ni hatobanna i. Jala naso jadi paboaon ni si Piso Sumalim tu manang ise di bagasan parjanjiian nasida. Dengke ni sabulan tu tonggina tu tabona, manang ise si ose padan tu ripurna tu magona. Dung sae nasida marpadan, borhat ma nasida. Gabe si Tangkal Tabu ma hundul di ginjang ni hoda i mangihuthon mardalan. Dang sadia leleng, dungi sahat nasida tu huta ni tulang ni si Piso Sumalim songon naung tinonahon ni inani si Piso Sumalim.\nJadi dung pajumpang nasida, disungkun tulangnaima nasida, ise do hamu umbahen na dohononmu ahu tulang mu?’ didokma mangalusi, ‘ na sian huta habinsaran do hami Tulang’. ‘Molo songoni, ba tubu ni ise ma ho sian habinsaran?’ ala ndang diboto si Tangkal Tabu mangalusi gabe si Piso Sumalim ma mangalusi, ‘tubu ni boru tompul sopurpuron ompung’. Dung didok songoni, gabe di haol tulangna ma si Tangkal Tabu jala laon diboan tu jabu. Alai anggo si Piso Sumalim di bara ni pinahan do ibana dibaen. Dungi di suru tulangna ni si Piso Sumalim ma parsondukna mangobasi sipanganon. Molo si panganon ni si Tangkal Tabu di jabu tung mansai tabo ma dihilala ibana Alana sohea di dai ibana sipanganon nasongoni, jala tung sudado dibaen ibana sude sipanganoni. Alai anggo sipanganon ni si Piso Sumalim di bara ni pinahan sipanganon ni hatoban do di baen marsampur jagung. Alai dipilliti si Piso Sumalim do indahan i panganonna, anggo angka jagung i di pasombu ibana ndang dipangan. Dung sae nasida mangan, sungkun-sungkun ma roha ni tulang ni si Piso Sumalim. Alana tung so adong do na tinggal di baen si Tangkal Tabu si panganon i.\nJala si Piso Sumalim ndang diallang jagung. Dung dapot bodarina, roma tulang ni si Piso Sumalim mandok ‘molo laengku nahinan malo do marhasapi. Jadi dilean tulang ni si Piso Sumalim ma paluon ni si Tangkal Tabu hasapi laos dijalo ibana ma huhut di endehon songonon:\n“Reng reng reng nagau ninna hasapingkon\nAut adong nian godang tinutung, Butong ma nian butuhangkon.”\nSai mulahulak ma songoni di endehon si Tangkal Tabu. Alai ndang tabo begeon ni pinggol ni angka naumbegesa, gabe disuru tulang ni si Piso Sumalim ma asa dipaso soara ni hasapi dohot endenai. Dungi di jou ma si Piso Sumalim sian bara ni pinahan i laos di sungkun ma, ‘boha ia ho Tangkal Tabu diboto ho do marhasapi?\nAlusna ‘huboto do ompung’. ‘Antong paluma hasapi on molo na diboto hodo!’ Jadi dipalu si Piso Sumalim ma hasapi i laos huhut ma ibana mangandungkon sada ende nalungun. Ala ni tabonai andungna dohot soara ni hasapi nai, gabe sudema naumbegesa tarpodom. Dung dungo manogotnai sian podomanna, tamba longangma rohani tulang ni si Piso Sumalim mamingkiri haroro ni berenai.\nDi nasahali disuru tulang ni si Piso Sumalim ma si Tangkal Tabu borhat marmahan horbo tu parjampalan, alai sude horbo na pinarmahan ni si Tangkal Tabu manunda tu angka suan-suanan ni halak jala pola do manjalo hata tulang ni si Piso Sumalim hinorhon ni panunda ni horbonai na tung mansegai angka suan-suanan na diladang. Dungi marsak ma tulangna mamereng parniulaan ni si Tangkal Tabu laos disuruma si Piso Sumalim borhat laho marmahan manggantihonsa. Diparmahanan tubu do halongangan marnida si Piso Sumalim, ai holan na hundul do ibana alai sude horbo na pinarmahanna menak, sung so adong na manunda tu suan-suanan ni halak. Alai nang pe songoni, tung so lulu-lulu do roha ni tulang na aha do namasa tuberenai. Disada tingki toho dibodarina dinalaho modom ma angka jolma, mangandung ma si Piso Sumalim sian toruni bara podomanna i , ia soara ni andungna songonon ma:\n“Pak…paK…pak…Ninna hapak-hapak on…\nTimbo dolok Martimbang Boi di ranap datulang on\nIa ahu anak berena So diboto datulang on.”\nNang pe adong andung-andung ni berena di toru barai, tong do ndang diboto tulangna i namasai. Dungi di sorang ni ari manogotnai, disuru ma muse si Tangkal Tabu laho maninggala hauma. Alai diparniulaan ni si Tangkal Tabu gabe ditinggal ma hauma i rap dohot sude nasa gadu-gadu ni hauma i, patusega jala paturongrong ma sude hauma na tininggalanai. Jadi lam tamba ma arsak ni tulang ni Si Piso Sumalim marnida namasai. Dungi disuruma si Piso Sumalim maninggala huhut mardongan muruk dohot jut ni roha hinorhon ni naung patusega sude hauma ni tulang ni si Piso Sumalim. Alai tung halongangan bolon do, ai hundul do si Piso Sumalim di atas ni tinggala i, gabe boi do mulak denggan sude hauma ni tulangnai.\nDisada tingki dinamodom inang ni si Piso Sumalim songgot ma ro tu parnipionna taringot tu pangalaho na niulahon ni si Tangkal Tabu tu anakkonna si Piso Sumalim. Alani bonos ni rohana, disuruma sada hoda na bontar laho manaruhon pahean si Piso Sumalim tu huta ni ibotona rap dohot sada surat na disurathon di sambuhu bulu. Songonon ma isina:\n“ItO…, hu tongos do dison pahean ni berem, molo tusi di lehon hoda on pehean on, ido berem. Alai molo mangalo do hoda on dang olo mangalehon pahean on, ido hatoban.”\nDi sogot ni ari, di ida tulang nai ma ro sada hoda bontar, alai sungkun-sungkun do roha ni rajai, aha do nuaeng namasa. Dungi didapothon ma hoda i, jala diida adong surat laos di jaha ma. Dungi disuruma si Tangkal Tabu parjolo mambuat pahean nabinoan ni hodai. Alai disi dibuat si Tangkal Tabu abit sian hoda i, manigor di tambik hoda ima si Tangkal Tabu laos balik. Dungi disuru ma muse si Piso Sumalim mambuat pahean sian i, alai tung denggan do dipasahat hodai tu ibana.\nDung songoni, tarrimas ma roha ni tulang ni si Piso Sumalim marnida na masai, laos di sungkun tulangnaima si Tangkal Tabu huhut marsoara na gogo: Ise do nasasintongna jala boasa diulahon ho na songoni tu berengkon?”\nJadi didok si Tangkal Tabu ma alusna songon on:\nSian gampang tu gompung\nSian damang tu daompung\nDang hea dope raja,\nBa nanggo apala songoni dalanna\nAsa hea ahu raja.\nDi natarrimas tulang ni si Piso Sumalim, naung di paoto-oto berena si Piso Sumalim rap dohot tulangna, didabuhon ma uhum tu si Tangkal Tabu, dipapodom ma ibana gabe sidege-degeon ni nasa jolma naro tu bagas ni tulangnai, jala sidege-degeon ni nasa jolma na ruar siang bagas ni tulang nai. Tung mansai hansit do uhum nabinahen ni tulang ni si Piso Sumalim tu si Tangkal Tabu pangoto-otoi i .\nDi laon-laon niari, hundul si Piso Sumalim di sada inganan, tung mansai lungun rohana naeng mulak tu huta ni inana. Laos didok ma tu tulangna asa mualk ibana laho manjumpangi inana. Dungi dijou si Piso Sumalim ma sada hoda laho hundulanna, laoes dinangkohi ibana ma hodai. Alai di nalaho borhat si Piso Sumalim, hatop ma maringkat boru ni tulangna mandapothon si Piso Sumalim jala mamintor nangkok tu hodani anakni namborunai. Jadi hatopma disuru si Piso Sumalim maringkat hodana laho mangaluahon boru ni tulangnai bahen parsonduk bolonna, laos dinasadari I borhatma nasida tu hutani inani si Piso Sumalim.\nMolo tung pe adong hamoraon dohot hasangapon di sada jolma, naso jadi silatean.\nJala molo tung pe adong jolma na pogos jala na lea, tung so jadi martahi na jahat.\nHalomian Gultom says:\nima tutu ete.\nBATU GANTUNG & ASAL USUL NAMA KOTA PARAPAT


Jeppek do pat ni gabus – Amani Partogi\n← Songon Sorha ni Padati do\nAnak Naminiahan….. →\nJeppek do pat ni gabus\nPosted on 20 November, 2009 by Hendry Lumban Gaol\nSaumur do gabus dohot leleng ni jolma mangingani tano on. Dung ditoppa namarhuaso i jolma, nunga tor ditahi jolma i do margabus. Dang pola sai pinagajjang be dison annon gabe gajjang sotarboto-boto innon, ujungna gabe marpeolan.\nJala, dihamenekon niba pe najolo, andorang sikkola, nunga sai ni ula gabus. “Sada kodo namboru lappet i diau, nion bukkusna “ningon tu partigatiga i, hape nunga pinasada, na tolu hian gabe sada. Ai dang naso tartuhor lappet on, alai didok dongan sai tumabo na tinakko nang naginabusan on.\nDinasadari, lao ma iba mangebati akka dongan tubu namarsitaonon na dibagasan parsahiton. Tottu, satolop do dohot akka dongan pangurus di ulaon i. Ditahi ma partikkian, dibuat ma tikki na lehet. Dung sahat di jabu na tinopot, dang tarida dongan. Ni uji ditelepon jala ang ma na maralus di dalan dope.\n“Masset dalan, paima ma lima minit nai” ninna sian bariba an. Ninna roha nian datung hea masset huta nami on, alai ima huroa, molo na masset bah masset ma i. Sian na sajm sahat tu na tolu jom, dang marnamullop.\nAut sura ruoani lao iba tu Jakarta mar motor, jala mulak muse sian Jakarta, ra boi ma tolu hali mulahulak ipe dang mar namullop dope dongan on. Ai aha ma salana molo didok “dang boi au bah, adong karejokku”.\nDungi dinasahali muse, molo nisukkun didia ibana, sai didok marbengkel. Bah sai lalap asal nisukk, lao marbengkel. Ujungna, ro ma dongan, ditahi ma manopot tu jabuna, ala sai didok marbengkel. Hape, nunga mar-leng dijabu.\nAlai molo na adong do sibagion rupani dalan ni akka assamotan, bah haru tung na di Jakarta hian dope ibana tor hatop do alus on “ Nga di tol au bah, lima minit nai sahat nama”. Hape binoto di tol dia on, ai godang tol.\nAlai dah molo hira-hira utang situhukon do asa niluluan ibana, tor toppu do alus on, sai hira naung di program hian di utohutok i. “Di Tangerang au bah, ipe hian lao, mulak jam sappulu dua borngin do innon sian an, jala olo do ra marborngin disan” ninna, asa unang dipaima.\nAdong dope dongan na ulloakna. Dongan ni dongan do nian. Dang situdu goar, annon adong ro toru-toru tu iba mandok na paroa-roahon margana. JAdi pinasip ma, manang marga beguaha pe tahoi. Digabusi bayon do tungganeboruna, niolina. Didok on do, holan dua satonga juta do gajina. Hape nabinoto holan gaji pokok ni ibana tiap bulan nga tolu juta lima ratus ribu. Tiap manjalo gaji, sai ditukkangi bayon ma slip gajina asa adong lehononnna tu inantana. Dilean ma dua satonga juta. Dang binoto boasa bahenonna songoni, urusan ni ibana ma i. Nda nunga loak??.\nNa mangihut muse, unang pinukka gabus dijolo ni dakdanak. Manang na boha pe, ikkon parsiajaranna ma margabus. Ra taingot be dope boha hita mangabusi akka natua-tuatta najolo uju marsikkola hita\nAi hea do binaen rupani surat tu natua-tua i, mangido hepeng asa ditongos passi Kamus Bahasa Inggris sappulu ribu. Dungi passi Dictionary Book sappulu ribu. Passi Roll lima ribu, passi ruler lima ribu jala passi penggaris lima ribu.\nHatop do sinurathon on di harotas namarbunga I, dungi tinaruhn ma tu kattor pos. Alai molo anak boru ni gabusan najolo las do rohana. Nidok, molo dang hubege saoara mi di borngin ngali ni ari i, dang boi modom simalolong. Ia so I, molo dang huida bohimi nanggo pala sahali saminggu, dang boi mangan martabbu tolu hali. Las jala diparhatutu anak boru I do i.\nSongoni nang suhutan ni dongan, dipukka ma gabus hape holan alani hagiot ni roha do, ima mar-leng. Dinasahali lao ma amanta pandita resort laho mandohoti partangiangan weik. Ala hatop do pe ari, maradi ma ibana dijabu ni sada ruasna, pinomat tahe manghara nasida asa rot u partangianan, borngin i.\n“ Dang dijabu amang, bapak ni si Jatolhas, adong hian naporlu?” ninna Nanjatolhas huhut di hara tu jabu amantaPandita on.\n” Daong pola na dia inang, na mamolus do nakkinon sian huta muna on, lao tu partangaingan an, ai anggo dijabu do tahe bapak ni siJatolhas, bah rappakma, ninna roha “ ninna pandita on mangalusi.\n“Ai botari-botari do mulak ibana amang, attusi hamu ma boha ma ulaon siloja-loja” ninna huhut ma dilehon minum amanta pandita on. Songoni do di huta na ribur on, ai olo martamue tu jabu nunga be sai nisukkun, aha si inumon ni tamue on. Angg najolo, tor kopi manang tes manis do dilean.\nHuroa, holan diboto si Jatolhas na ro amang pandita mangalului amongna, bah tor marlojong ma ibana tu jabu sadaan ima permeaman ni amanJatolhas. Las roha ni ibana, apala ro amanta pandita mangalului amongna. Jalo ma didok ibana dijabu do amanta pandita. Dipasip amanJatolhas jala disuru ibana marmeami dialaman i.\nAi molo nga talu koa on, tor sai asing do sude olo gabe ro akka rimas. Marrara bohi jala olo ngalian mohop. Hodohan.\n“Lao ma neh, unang paboa au naso dison, adong ulaon ni bapa” ninna amanJatolhas huhut dipadalan muse kartu na on. Diuduti muse na markartu I, alai si Jatolhas dan meret sian inganan na i.\n“Eh, leleng nai di bahen ho lae” ninna ibana\n”Ai aha na pinaimam lae” ninna amaniGorga huhut dialsik sigaret pilterna.\n”Leleng hian ro, sai pina ima si jekkat ni tupang i” ninna amanJatolhas mangalusi.\n“Dia do tutu lae on, sai ditahan ho do na pinaima na I” ninna dongannga na sada nai.\nDibagi muse kartu on, dungi rap serom be, huroa jago do kartu I. Ai molo nga ro bento I, tor songon na mekkel otik do idaon, ima tanda-tandana.\nAi disi dope sai jonjong si Jatolhas. Jala dibereng amana I maniop kartu joker i.\n“Lao ma neh, amang bah….naeng lao hami dohot tulang mon annon, dongani ma inongmu tu partangiangan” ninna ibana tu siJatolhas.\nUjungna marlojong ma sijatolhas tu jabuna, alai dibereng dang disi be amanta pandita. Huroa nunga lao amantapandita on tu jabu partangiangan i. Dungi hobas-hobas ma nang NanJatolhas jala di togihon ma si Jatolhas asa dohot, mardomu dang adong manjaga di jabu.\nSomal do molo disada-sada punguan rupani, di arisan, di partangiangan, molo ro saripe hape dang disi ama ia so i inana, sai disukkun do didia naso ro i.\n“Ai didia bapam bere, boas adang dohot?” ninna amaniJatikkos\n“Dijabu ni tulang si Jahirlong tulang”, ninna si Jatolhas.\nNaso panagaman ni inong na, di dokkon ibana ma tu inongna “Inong, ai didok ho dang mulak kodo bapa, hape di jabu ni siJahirlong do”\n“Didia bapam, ai na sala mamereng do ho, dang tahe ito, naso mulak dope lae muna sian karejo” ninna inana huhut dihidop.\n“Ido inong, alai naeng lao nama ninna nasida dohot tulang si Jahirlong, satokkin nai, na adong do pinaimana”\n“Ise pinaimana, bere? naeng tudia nasida, amanJahirlong pe dang ro depe tutu?” ninna amanJatikkos, namanjabui partangiangan i muse.\n“Olo, na paimahon si Jekkat ni tupang di ninna bapa tulang” ninna si Jatolhas mangalusi.\nMekkel nanget amanta pandita i. Jala serom akka ruasi, huhut dipukka ulaon partangiangan i\nJadi, unang sai pinukka gabus, manang gabus begu aha pe taho I, manang begu attuk manang begunurnur i….\nPos ini dipublikasikan di HATA SO PISIK dan tag Hendry Lbn Gaol, par gabus, suhutan. Tandai permalink.\nOne thought on “Jeppek do pat ni gabus”\n25 Februari, 2011 pukul 1:00 am\t Balas\nhehe….ido ateh…jeppek do pat ni gabus !\nmantap nian carita on ! lucu ceritanya..!\ndan lucu…..alai ulang dipukka na margabus……! Horas